title: Antiikin Kreikan uskonto

text:
Jumalat muodostivat hierarkian, jossa Zeuksella, jumalten kuninkaalla, oli usein asema muiden yläpuolella, vaikkakaan hänkään ei ollut kaikkivaltias. Joillakin jumaluuksilla oli täysi hallintavalta luonnon tiettyihin puoliin; esimerkiksi Zeus oli taivaan jumala, joka lähetti ukkosia ja salamoita; Poseidon hallitsi merta ja maanjäristyksiä; ja Helios hallitsi Aurinkoa. Toiset jumalat hallitsivat abstrakteja käsitteitä, kuten esimerkiksi Afrodite rakkautta.
Vähäisempiä jumaluuksia, jotka olivat enemmän tai vähemmän kytköksissä olympolaisiin jumaliin, oli lukuisia. Suosituimpiin kuului viinin ja ekstaattisen hurmion jumala Dionysos, jota kutsuttiin usein myös Bakkhokseksi. Muita suosittuja jumalia olivat Pan, sarvipäinen paimenten ja kansanmusiikin jumala, sekä Hekate, joka oli noituuden ja tienristeysten jumala.


title: Antiikin Kreikan uskonto

text: Jumalat kuvattiin yleensä antropomorfisina eli ihmisen muotoisina. Jumalat toimivat kuten ihmiset ja heillä oli inhimillisiä paheita. Jumalten ja ihmisten elämänmuodon ja toimintamahdollisuuksien välillä tehtiin kuitenkin selvä ero. Jumalat kykenivät toimimaan yhdessä ihmisten kanssa ja esimerkiksi saamaan lapsia heidän kanssaan. Joskus tietyt jumalat asetettiin toisiaan vastaan, ja ne saattoivat pyrkiä syrjäyttämään toisensa. Esimerkiksi "Iliaassa" Zeus, Afrodite, Ares ja Apollon tukevat Troijan sodassa Troijaa, kun taas Hera, Athene ja Poseidon tukevat kreikkalaisia ("teomakhia"). Tällaiset ristiriidat olivat ikään kuin taivaallista heijastumaa maan päällä käydyistä sodista.


title: Antiikin Kreikan uskonto

text: Kultit olivat usein hyvin paikallisia. Jotkut jumalat liitettiin johonkin tiettyyn kaupunkiin tai paikkaan. Esimerkiksi Athene yhdistettiin Ateenan kaupunkiin, Apollon Delfoihin ja Delokseen, Zeus Olympiaan ja Afrodite Korinttiin. Jotkut jumalat liitettiin Kreikan ulkopuolisiin maihin, kuten esimerkiksi Poseidon Etiopiaan ja Troijaan, ja Ares Traakiaan. Vaikka merkittävimpiä jumalia palvottiin eri puolilla Kreikkaa ja vaikka suurimmissa kaupungeissa oli temppeleitä kaikille merkittävimmille jumalille, monien jumalten kohdalla kytkennät tiettyihin paikkoihin säilyivät vahvoina loppuun asti.


title: Antiikin Kreikan uskonto

text: Eri paikoissa palvotun jumalan samannimisyys ei taannut sitä, että jumalaan liitetyt uskomukset tai kultit olisivat olleet samanlaisia: kreikkalaiset tiesivät hyvin, että Spartassa palvottu Artemis, neitsytmetsästäjätär, oli hyvin erilainen jumaluus kuin Efesoksen Artemis, joka oli monirintainen hedelmällisyyden jumalatar. Monet jumalat symboloivat monia erilaisia asioita, ja jumalten eri aspektit erotettiin toisistaan eri epiteeteillä. Esimerkiksi "Zeus Agoraios" oli agoralla tapahtuvan toiminnan suojelija, "Zeus Filios" ystävyyden jumala, "Zeus Horkios" vannottujen valojen vartija ja "Zeus Ksenios" vieraanvaraisuuden ja muukalaisten jumala. Toisaalta monien jumalten kultit olivat keskenään hyvin samanlaisia. Esimerkiksi varhaisen Äitijumalattaren tai Potnia Theronin kultista peräisin olleita piirteitä liitettiin myöhemmin sekä Heraan, Artemiihin, Afrofiteen, Demeteriin että Atheneen.


title: Antiikin Kreikan uskonto

text: Kuolevaiselle ihmiselle oli mahdollista tulla heerokseksi, sankariksi, ja jopa kuolemattomaksi jumalaksi. Eräs esimerkki on Herakles, joka oli Zeuksen poika, mutta jolla oli kuolevainen äiti. Tekemällä suuria sankarillisia tekoja ja puolittain jumalaisen alkuperänsä ansiosta Herakleelle annettiin lopulta mahdollisuus tulla yhdeksi jumalista. Herakles kieltäytyi, mutta hänestä tuli kylläkin kuolematon.


title: Antiikin Kreikan uskonto

text: Kreikkalaiset uskoivat tuonpuoleiseen manalaan, jonne kuolleiden henget siirtyivät kuoleman jälkeen. Jos hautajaisia ei toimitettu, uskottiin yleisesti, ettei kuolleen henki pääse manalaan, vaan jää kummittelemaan ikuisesti. Kreikkalaisilla oli useita erilaisia näkemyksiä tuonpuoleisesta, ja näkemykset muuttuivat ajan kuluessa.


title: Antiikin Kreikan uskonto

text: Manalan tunnetuimpia alueita oli Haades, jota hallitsi samanniminen jumala, Zeuksen veli. Paikkaa kutsuttiinkin alun perin Haadeen taloksi tai paikaksi. Toinen manalan alue, Tartaros, oli kärsimyksen paikka, johon kirottujen ajateltiin päätyvän. Kolmas alue, Elysion, oli miellyttävä paikka, johon hyveelliset kuolleet ja mysteerikultteihin vihkiytyneet pääsivät. Harvat, kuten Akhilles, Alkmene, Amfiaraos, Ganymedes, Ino, Melikertes, Menelaos, Peleus ja monet Troijan ja Theban sodissa sotineet luettiin niihin, jotka olivat saaneet kuolemattomuuden ja ikuisen elämän Elysionin kentillä – tai Onnellisten saarilla, mikä oli toinen nimitys kreikkalaisten "taivaalle".


title: Antiikin Kreikan uskonto

text: Jotkut kreikkalaiset, kuten esimerkiksi Pythagoras, olivat omaksuneet ajatuksen jälleensyntymisestä, vaikkakaan kaikki eivät hyväksyneet tällaista näkemystä.


title: Antiikin Kreikan uskonto

text: Kreikkalaisella uskonnolla oli laaja mytologia. Se koostui enimmäkseen tarinoista, jotka kertoivat jumalista ja siitä, kuinka he vaikuttivat maanpäällä eläviin ihmisiin. Myyttien keskiössä olivat usein sankarit ja heidän tekonsa, kuten Herakles ja hänen kaksitoista urotyötään, Odysseus ja hänen kotimatkansa, Iason ja kultaisen taljan etsintä, sekä Theseus ja Minotauros.


title: Antiikin Kreikan uskonto

text: Kreikkalaisessa mytologiassa esiintyi useita lajeja. Merkittävimpiä olivat jumalat ja ihmiset. Titaanit edelsivät olympolaisia jumalia ja olivat heidän vihansa kohteena. Muita olentoja olivat kentaurit, jotka olivat puoliksi ihmisiä ja puoliksi hevosia; luontoon perustuvat nymfit, joista dryadit olivat puiden nymfejä ja nereidit meren nymfejä; ja satyyrit, jotka olivat puoliksi ihmisiä ja puoliksi pukkeja. Kreikkalaiseen mytologiaan kuului myös hirviöitä, kuten kykloopit, yksisilmäiset jättiläiset; merihirviö Skylla; vesipyörre Kharybdis; naispuoliset gorgot; sekä Minotauros, joka oli puoliksi ihminen ja puoliksi härkä.


title: Antiikin Kreikan uskonto

text: Monet myytit liittyivät Troijan sotaan Kreikan ja Troijan välillä. Aiheesta kertoi laaja eeppisten tarujen piiri, eeppinen kyklos. Tunnetuimpana sodasta kertoo Homeroksen eepos "Ilias". Monet muut tarut kertoivat sodan jälkiseurauksista, kuten Odysseuksen kotiinpaluusta, joka on aiheena Homeroksen "Odysseiassa", tai kuningas Agamemnonin murhasta, joka tunnetaan nykyisin ennen kaikkea Aiskhyloksen "Oresteiasta".


title: Antiikin Kreikan uskonto

text: Kreikkalaisilla ei ollut yhtä kosmogoniaa tai luomismyyttiä. Eri uskonnolliset ryhmät uskoivat maailman saaneen alkunsa eri tavalla. Erään luomismyytin kertoo Hesiodos eepoksessaan "Jumalten synty". Sen mukaan alussa oli vain yksi alkujumaluus, Khaos (Kaaos), joka antoi synnyn muille alkujumaluuksille, kuten Gaia, Tartaros ja Eros. Eros synnytti titaanit, jotka synnyttivät edelleen ensimmäiset olympolaiset jumalat.


title: Antiikin Kreikan uskonto

text: Mytologia säilyi antiikin ajan loppuun, ja siitä tuli osa roomalaista mytologiaa. Sekä kreikkalaiset että roomalaiset olivat kirjallisia kansoja, ja mytologian kuvauksia kirjoitettiin ylös eeppisenä runoutena (kuten "Ilias", "Odysseia" ja "Argonautika") ja näytelminä (kuten Euripideen "Bakkhantit" ja Aristofaneen "Sammakot"). Kreikkalais-roomalainen mytologia tuli jälleen suosituksi renessanssia seuranneen ajan Euroopassa, ja sitä kuvasivat taiteessaan muun muassa Botticelli, Michelangelo ja Rubens.


title: Antiikin Kreikan uskonto

text: Kreikkalainen uskonto ei luonut mitään selkeitä normeja moraaliselle elämälle, ja uskonnon ja etiikan välinen yhteys jäi näin heikoksi. Monilla moraalisilla käsityksillä oli kuitenkin yhteyksiä uskonnolliseen ajatteluun. Eräs merkittävimpiä moraalisia käsitteitä kreikkalaisille oli pelko "hybrikseen" eli röyhkeyteen tai loukkaukseen syyllistymisestä. "Hybristä" olivat monet asiat, kuten raiskaus tai ruumiin häpäiseminen, ja se oli Ateenan kaupunkivaltiossa rikos. Vaikka ylpeys ja turhamaisuus eivät olleet syntejä sinänsä, kreikkalaiset kannattivat kohtuutta, mikä näkyy esimerkiksi kultaisen keskitien ideaalissa. Ylpeys muuttui "hybrikseksi" vasta liiallisena, niin kuin mikä tahansa pahe. Sama koski ruokaa ja juomaa; kaikki liiallinen nähtiin sopimattomana.


title: Antiikin Kreikan uskonto

text: Kreikkalaisilla ei ollut pyhiä kirjoituksia samassa merkityksessä kuin esimerkiksi abrahamilaisilla uskonnoilla. Uskonnon ja kirjallisuuden maailmat olivat muutoinkin melko pitkään erillään toisistaan. Runoilijoiden teokset saatettiin kuitenkin nähdä jumalallisesti inspiroituneina: Homeros ja Hesiodos kutsuvat teostensa alussa jumalia ja muusia apuun laulaessaan myyteistä. Uskontoon ei kuulunut myöskään dogmeja eikä yhteisiä uskontunnustuksia. Siksi uskonnon sisältö muuttui jatkuvasti.


title: Antiikin Kreikan uskonto

text: Erilaisia uskonnollisia ja uskonnollis-filosofisia tekstejä antiikin Kreikasta tunnetaan lukuisia. Näistä voidaan mainita esimerkiksi Homeeriset hymnit, Dervenin papyrus, Kleantheen "Hymni Zeukselle", "Kaldean oraakkelit", "Hermetica" ja Prokloksen "Platonilainen teologia".


title: Antiikin Kreikan uskonto

text: Uskonto oli kreikkalaista kulttuuria koossapitävä tekijä, mutta toisaalta kultit olivat usein hyvin paikallisia. Merkittävimpiä panhelleenisiä eli yleiskreikkalaisia kultteja olivat Deloksen Apollonin kultti, Delfoin Apollonin kultti Delfoin oraakkeleineen, Olympian Zeuksen kultti Olympian kisoineen, Epidauroksen Asklepieionin Asklepioksen kultti sekä Ateenan Dionysia-juhlat Dionysoksen kunniaksi. Näiden lisäksi oli suuri joukko pienempiä ja paikallisempia kultteja, jotka olivat sidoksissa esimerkiksi perheeseen, sukuyhteisöön, kaupunkivaltioon, sukupuoleen, ikäkauteen tai ammatteihin.


title: Antiikin Kreikan uskonto

text: Jumalten palvonta tapahtui alun perin ulkona taivasalla. Kultit oli yleensä sidottu johonkin tiettyyn pyhänä pidettyyn paikkaan, pyhäkköön, joka ei vaihtunut historian saatossa helposti. Pyhät paikat olivat usein luonnon puolesta erityisiä. Monissa kasvoi jonkinlaisia pyhiä puita tai niissä oli vesilähde. Pyhä paikka merkittiin erotetuksi, usein rajakivillä tai aitauksella. Tästä käytettiin nimitystä "temenos".


title: Antiikin Kreikan uskonto

text: Uskonnolliset rituaalit suoritettiin useimmiten alttareilla ("bomos"), jotka olivat jumalalle pyhitetyn alueen keskipisteitä. Alttari saattoi alun perin olla vain yksinkertainen kohouma maasta, kuten kallio tai kivi, tai joukko päällekkäin ladottuja kiviä. Myöhemmin alttarit saivat säännönmukaisemman, neliskulmaisen muodon. Ne oli useimmiten omistettu yhdelle tai muutamalle jumalalle, ja niillä saattoi olla kyseisen jumalan patsas. Alttarit olivat yleensä ulkona, joko temppelin edessä (useimmiten itäpuolella) tai muualla. Alttareille jätettiin votiivilahjoja, kuten ruokaa, juomia tai arvokkaita esineitä, ja niillä suoritettiin uhritoimituksia.


title: Antiikin Kreikan uskonto

text: Jumalten kulttipatsaat edustivat jumalaa itseään ja olivat palvonnan kohteina. Kreikkalaiset eivät kuitenkaan pitäneet niitä yksiselitteisesti samana kuin jumala, jota ne esittivät. Kulttikuva saatettiin käsittää esimerkiksi jumalalle annettuna lahjana. Kaikissa pyhäköissä ei ollut kulttikuvaa; tämä päti pitkään varsinkin moniin Zeuksen ja Poseidonin pyhäköihin. Varhaiset kulttikuvat oli usein tehty puusta ("ksoanon"), eivätkä ne olleet alun perin välttämättä antropomorfisia. Joidenkin kulttikuvien, kuten Palladionin, katsottiin pudonneen taivaasta. Klassisella ajalla taiteilijat valmistivat suuria ja kalliita kulttikuvia, jotka oli usein tehty esimerkiksi kullasta ja norsunluusta. Kuuluisimpia esimerkkejä ovat Feidiaan veistämät Zeuksen kuvapatsas Olympiassa sekä Athene Parthenoksen kuvapatsas Parthenonin temppelissä Ateenassa.


title: Antiikin Kreikan uskonto

text: Alttareiden oheen rakennettiin myös temppeleitä ("naos", "neos"), jotka toimivat jumalankuvien ja tätä kautta jumalten asuntoina. Ne nousivat yleensä paikoille, joissa oli ollut vaatimattomampi pyhäkkö jo pitkään. Kaikkiin pyhäkköihin ei kuitenkaan koskaan rakennettu temppeliä. Temppelit olivat kreikkalaisten kaupunkivaltioiden ja koko antiikin kreikkalaisen arkkitehtuurin keskeisimpiä rakennuksia. Temppeleissä oli yleensä keskushuone, joka tunnettiin nimellä "naos" ("cella"). Se sisälsi yleensä jumalan kuvapatsaan.


title: Antiikin Kreikan uskonto

text: Kreikkalaisen maailman suurimpia temppeleitä olivat Samoksen Heraion eli Heran temppeli, Olympoksen Zeuksen temppeli Akragaassa, niin kutsuttu Temppeli G Selinuksessa, Efesoksen Artemiin temppeli, Didyman Apollonin temppeli sekä Olympoksen Zeuksen temppeli Ateenassa. Muihin tunnettuihin temppeleihin kuuluvat muun muassa Ateenan Akropoliilla sijaitseva Parthenon, joka oli omistettu Athenelle, Olympian Zeuksen temppeli, Delfoin Apollonin temppeli sekä Sunionin Poseidonin temppeli. Kreikan parhaiten säilyneitä temppeleitä ovat Hefaistoksen temppeli ja Athene Niken temppeli Ateenassa sekä Apollon Epikurioksen temppeli Bassaissa.


title: Antiikin Kreikan uskonto

text: Antiikin Kreikassa ei ollut yleensä varsinaista suljettua ja rajoitettua pappisluokkaa; merkittävimpänä poikkeuksena tästä toimii Delfoin papisto. Pappina saattoi yleensä toimia kuka tahansa vapaa kansalainen, ja pappisviran haltijat valittiin usein arpomalla.


title: Antiikin Kreikan uskonto

text: Joissakin temppeleissä toimi oraakkeleita, joiden uskottiin kykenevän ennustamaan tulevaisuutta. Tunnetuin näistä oli Delfoin oraakkeli, joka toimi Apollonin temppelissä Delfoissa.


title: Antiikin Kreikan uskonto

text: Keskeisin rituaali olivat uhritoimitukset, joita suoritettiin jumalten kunnioittamiseksi ja lepyttämiseksi. Uhri oli usein veriuhri, eli eläinuhri. Tällöin eläin teurastettiin rituaalisesti, niin että sen veri valui alttarille. Tämän jälkeen suurin osa eläimestä syötiin ja osa poltettiin; näin jumalille jäivät lähinnä savut ja tuoksut. Sovitusuhrissa poltettiin koko eläin, johon ihmisen tekemän synnin tai kironalaisuuden katsottiin siirtyneen. Uhrieläimet olivat yleensä kotieläimiä; paras uhrieläin oli härkä. Verettöminä uhreina uhrattiin esimerkiksi kakkuja, juustoja ja hedelmiä. Jumalille uhrattiin myös juomauhreja, useimmiten viiniä, toisinaan hunajan, maidon ja veden sekoitusta.


title: Antiikin Kreikan uskonto

text: Uhritoimitukset ovat voimakkaasti läsnä jo Homeroksen eepoksissa, esimerkiksi vaaratilanteissa tai ennen jotain tärkeää yritystä, johon toivottiin jumalten suosiota. Myös juomauhrit olivat osa arkista elämää, kuten pitoja ja sopimusten vahvistamista. Jumalat nähtiin ikään kuin yhteisön jäseninä, ja uhrit olivat tärkeässä roolissa ihmisten ja jumalten välisen suhteen lujittamisessa.


title: Antiikin Kreikan uskonto

text: Eräs rituaaleista oli "farmakos", johon kuului syntipukin, kuten orjan tai eläimen, ajaminen pois kaupungista tai kylästä vaikeina aikoina. Syntipukin toivottiin vievän vaikeudet mukanaan.


title: Antiikin Kreikan uskonto

text: Kreikkalaiseen uskontoon kuului myös siirtymäriittejä. Eräs tällainen oli "amfidromia", jota juhlittiin viidentenä tai seitsemäntenä päivänä lapsen syntymän jälkeen. Tällöin lapsi otettiin virallisesti perheen jäseneksi.


title: Antiikin Kreikan uskonto

text: Kreikassa järjestettiin monenlaisia uskonnollisia juhlia. Monet olivat tiettyjen jumalten tai kaupunkien omia juhlia. Esimerkiksi Panathenaia ja Dionysia olivat Ateenassa järjestettyjä juhlia, ja paimenjumala Panille omistettua Lykaia-juhlaa juhlittiin Arkadiassa. Antiikin kreikkalainen kalenteri perustui usein uskonnollisiin juhliin.


title: Antiikin Kreikan uskonto

text: Panhelleeniset kisat oli yhteisnimitys neljälle kaikkia kreikkalaisia yhdistäneelle uskonnollistaustaiselle urheilujuhlalle. Kuuluisimmat näistä olivat Olympiassa joka neljäs vuosi järjestetyt Olympian kisat, jotka järjestettiin Zeuksen kunniaksi. Zeuksen kunniaksi järjestettiin myös Nemean kisat lähellä Nemeaa. Python kisat järjestettiin Delfoissa Apollonin kunniaksi, ja Isthmian kisat lähellä Korinttia Poseidonin kunniaksi.


title: Antiikin Kreikan uskonto

text: Ne, jotka eivät olleet tyytyväisiä julkiseen jumalten kulttiin, voivat kääntyä erilaisten mysteeriuskontojen puoleen. Ne olivat kultteja, joiden jäsenten tuli saada vihkimys päästäkseen osallisiksi kulttiin liitetyistä salaisuuksista. Mysteeriuskonnot pystyivät tarjoamaan sellaisia uskonnollisia kokemuksia ja sellaista lohdutusta, mihin perinteinen uskonto ei kyennyt: näitä puolia olivat kokemus uskonnollisesta heräämisestä, uskonnollisten oppien järjestelmällisyys, kuvaus tuonpuoleisesta ja keinoista sinne pääsemiseksi, sekä kokemus henkisestä yhteisöllisyydestä.


title: Antiikin Kreikan uskonto

text: Erityisen suosittu oli Eleusiissa sijainnut Demeterin kultti, Eleusiin mysteerit. Se lupasi kaikille mysteereihin vihkiytyneille toivoa kuolemanjälkeisistä eduista, sukupuolesta ja sosiaalisesta asemasta riippumatta. Toinen kuuluisa mysteerikultti oli Samothraken mysteerit, joissa palvottiin äitijumalatarta ja kabiireja. Kummatkin näistä mysteereistä olivat ikivanhoja ja paikallisia. Toiset kultit olivat hajaantuneet moniin paikkoihin, kuten Dionysoksen mysteerit. Asklepios-kulttiin kuului ilmestysuskonto.


title: Antiikin Kreikan uskonto

text: Kreikkalainen uskonto ja mytologia ovat kokeneet uuden tulemisen historian aikana muun muassa renessanssiajan taiteessa.


title: Antiikin Kreikan uskonto

text: Nykyaikana uuspakanallinen liikehdintä on koskenut myös antiikin kreikkalaista polyteismiä. Tästä on käytetty nimitystä helleeninen rekonstruktionismi tai "hellenismos". Liike on pyrkinyt herättämään antiikin aikaisia uskonnollisia käytäntöjä ja kulttitoimituksia uudelleen henkiin säilyneiden lähteiden puitteissa.


title: Antiikin Kreikan uskonto

text: Nykyään ylivoimainen enemmistö kreikkalaisista, 97 prosenttia, kuuluu ortodoksiseen kirkkoon. Arvioiden mukaan maassa oli vuonna 2006 noin 2000 antiikin aikaisen hellenistisen polyteismin seuraajaa. Tämä vastaa noin 0,018 prosenttia koko väestöstä.Suomeksi


title: Antiikin Kreikan uskonto

text: Englanniksi


title: Erland Haapaniemi

text: Erland Haapaniemi (3. marraskuuta 1894 Vehkalahti – 13. elokuuta 1962 Hamina) oli suomalainen päätoimittaja ja Maalaisliiton kansanedustaja.


title: Erland Haapaniemi

text: Haapaniemen vanhemmat olivat maanviljelijä Elias Haapaniemi ja Mariana Kiri. Hän kävi kansakoulun ja toimi sitten työmiehenä ja työnjohtajana uitto- ja tietöissä, liikeapulaisena sekä maanviljelijänä kotitilallaan vuoteen 1927 saakka. Haapaniemi toimi lisäksi Maakansan, Haminan Sanomien ja Maaseudun avustajana 1913–1925, ja hän oli karkotettuna Siperiassa 1916–1917 erään lehtikirjoituksensa vuoksi.


title: Erland Haapaniemi

text: Haapaniemi oli 1927 Haminassa ilmestyneen Maaseutu-lehden päätoimittajan sijaisena ja lehden päätoimittajana 1928–1954. Viimeksi hän oli Kymen Sanomien päätoimittaja 1955–1962. Haapaniemi toimi myös Maalaisliiton Kymenlaakson ja Lounais-Karjalan piirisihteerinä 1927–1948, Maalaisliiton Kymenlaakson ja Lounais-Karjalan rahastonhoitajana 1927–1962 sekä 9 vuoden ajan Vehkalahden asutuslautakunnan rahastonhoitajana ja asutusneuvojana.


title: Erland Haapaniemi

text: Haapaniemi oli Maalaisliiton kansanedustajana 1948–1954 edustaen Kymen läänin vaalipiiriä. Hän oli presidentin valitsijamies vuoden 1931 ja 1950 presidentinvaaleissa sekä kuului Vehkalahden kunnanvaltuustoon. Haapaniemi oli Maalaisliiton keskushallituksen jäsen, "Maalaisliiton sanomalehtimiesyhdistyksen" hallituksen varapuheenjohtaja ja Kymenlaakson sanomalehtimiesyhdistyksen puheenjohtaja.


title: Erland Haapaniemi

text: Erland Haapaniemi oli naimisissa vuodesta 1920 Lyydi Matilda Harjulan kanssa.


title: Haali

text: Haali on amerikansuomalaisten siirtolaisten käyttämä nimitys erilaisista kokoontumishuoneistoista, joita Suomessa kutsutaan muun muassa seurantaloiksi. Alkuperänä on englannin kielen sana hall, jolla tarkoitetaan muun muassa salia tai kokoontumishuoneistoa. "Haali" on fingelskaa. Sana on tuttu muun muassa Hiski Salomaan laulusta "Tiskarin polkka": "...polkasta notkui se haalin silta...". Sana haali esiintyy myös amerikansuomalaisten keskuudessa vaikuttaneen lestadiolaisuuden suuntauksen haalilaisuuden nimessä.


title: Mevalonihappo

text: Mevalonihappo (CHO) on karboksyylihappo, jonka rakenteessa on myös kaksi hydroksyyliryhmää. Mevalonihappo on tärkeä yhdiste terpeenien ja steroidien biosynteesissä. Yhdisteen ionimuoto ja suolat ovat mevalonaatteja.


title: Mevalonihappo

text: Mevalonihappo esiintyy tasapainossa laktoninsa mevalonolaktonin (CHO) kanssa. Laktoni hydrolysoituu muodostaen mevalonihappoa ja erityisesti laktonimuotoa käytetään biokemiallisissa tutkimuksissa. Mevalonihapon biologisesti aktiivinen muoto on +-mevalonihappo, kun taas mevalonilaktoni esiintyy luonnossa (R)-(-)-konformaationa. Mevalonihappoa voidaan syntetisoida käyttämällä lähtöaineina 4-asetoksi-2-butanonia ja etyylibromiasetaattia.


title: Mevalonihappo

text: Mevalonihappoa muodostuu hydroksyylimetyyliglutaryyli-koentsyymiA:sta HMG-CoA-reduktaasientsyymin katalysoimana. Statiinit ovat HMG-CoA-reduktaasin estäjiä. Mevalonaattikinaasi katalysoi fosfaattiryhmän esteröitymisen 5-asemassa olevaan hydroksyyliryhmään. Tämän jälkeen yhdisteestä muodostetaan pyrofosfaatti ja poistetaan karboksyyliryhmä hiilidioksidina, jolloin muodostuu isopentenyylipyrofosfaattia.


title: ORP Ślązak (1921)

text: ORP Ślązak oli Puolan laivastolle Versaillesin rauhansopimuksen mukaisesti luovutettu Saksan keisarillisen laivaston torpedovene "SMS A-59", joka oli siten 1918 itsenäistyneen maan laivaston ensimmäisiä aluksia.


title: ORP Ślązak (1921)

text: Saksan keisarikunnan laivasto tilasi aluksen Stettiner Maschinenbau A. G. Vulcanilta Stettinistä Saksasta ja sen köli laskettiin vuonna 1916 telakkanumerolla 479. Alus laskettiin vesille 13. huhtikuuta 1917 ja se otettiin palvelukseen 9. kesäkuuta 1917 torpedoveneenä nimellä "SMS A-59". Valmistuessaan aluksen aseistuksena oli kaksi 8,8 cm KL/30 -tykkiä ja yksi 45 cm torpedoputki.


title: ORP Ślązak (1921)

text: Ensimmäisessä maailmansodassa alus palveli Saksan keisarikunnan laivastossa Flanderissa ja sen jälkeen miinanraivaajalaivueessa, mistä se vapautui 30. syyskuuta 1920. Versailles'n rauhassa alus oli määrätty luovutettavaksi sotakorvauksena Puolalle. Luovutettu alus oli huonossa kunnossa ja se huollettiin Rosythissä, minkä jälkeen se luovutettiin 28. syyskuuta 1921 Puolalle.


title: ORP Ślązak (1921)

text: Alus otettiin koeajojen jälkeen virallisesti Puolan merivoimien palvelukseen 15. lokakuuta 1921 nimellä "ORP Ślązak". Se palveli torpedoveneviirikössä (). Alus oli toimitettu aseistamattomana, joten siihen asennettiin kaksi 47 millimetrin wz. 85 Hotchkiss -tykkiä ja kaksi 7,92 millimetrin Maxim wz. 08 -konekivääriä. Tykit vaihdettiin 1924 75 millimetrin Scheider wz. 97 -tykkiin. Samalla aseistusta täydennettiin kahdella 450 millimetrin torpedoputkella.


title: ORP Ślązak (1921)

text: "ORP Ślązak" osallistui laivastovierailuihin, joita tehtiin muun muassa 1923 Libauhun ja Riikaan sekä 1929 Kööpenhaminaan. Alus saattoi 1930 matkustaja-alus "Poloniaa", joka kuljetti presidentti Ignacy Mościckin viralliselle vierailulle Viroon.


title: ORP Ślązak (1921)

text: Alus oli vuodesta 1937 koululaivana ja palveli ilmavoimien maalialuksena. Toisen maailmansodan puhjetessa alus oli Puckissa, jossa se ei osallistunut taisteluihin. Alus joutui saksalaisten käsiin, ja se romutettiin.


title: Gavril Balint

text: Gavril Pele "Gabi" Balint (s. 3. tammikuuta 1963 Sângeorz-Băi, Bistrița-Năsăud, Romania) on romanialainen jalkapallovalmentaja ja entinen hyökkääjä.


title: Gavril Balint

text: Balint hankki jalkapallo-oppinsa juniorina mm. Gloria Bistrițan joukkueessa, mutta varsinaisen uransa hän teki suurseura FC Steaua Bukarestissa, johon 180 senttinen hyökkääjä siirtyi vuonna 1980. Hän debytoi Romanian pääsarjassa seuraavana vuonna ja oli vuosikymmenen loppuun saakka yksi Steauan hyökkäyksen kantavia voimia. Viiden liigamestaruuden lisäksi Balint oli mukana voittamassa Steauan historiallista Euroopan cupin mestaruutta keväällä 1986. Balint onnistui finaalin rangaistuspotkukilpailussa viimeisenä Steaua-pelaajana tekemään maalin FC Barcelonan verkkoon ja varmisti näin mestaruuden. Liigassa Balint voitti maalikuninkuuden kaudella 1989–1990.


title: Gavril Balint

text: Kesällä 1990 Balint siirtyi espanjalaiseen Real Burgosiin miljoonan dollarin siirtosummalla. Hän edusti seuraa kolme kautta Primera Divisiónissa ja lopetti pelaajauransa seuran pudottua keväällä 1993.


title: Gavril Balint

text: Romanian maajoukkueessa Balint pelasi vuosina 1982–1992 yhteensä 34 A-maaottelua tehden niissä 14 maalia. Hän oli mukana Romanian joukkueessa MM-kisoissa 1990, joissa teki kaksi maalia.Valmennusuransa Balint aloitti vuonna 1994 Romanian A-maajoukkueen päävalmentajana toimineen Anghel Iordănescun apuvalmentajana. Kaksikon johdolla Romania selviytyi EM-kisoihin 1996 ja MM-kisoihin 1998. MM-kisojen jälkeen Balint jätti apuvalmentajan tehtävät ja siirtyi FC Bihor Oradean päävalmentajaksi. Yhden kauden jälkeen hän siirtyi FC Sportul Studențesc Bucureștin peräsimeen. Toukokuussa 2000 Balint palasi Romanian maajoukkueen apuvalmentajaksi EM-kisojen ajaksi. Kisojen jälkeen Balint jatkoi apuvalmentajan uraansa Mircea Lucescun aisaparina turkkilaisessa Galatasarayssa.


title: Gavril Balint

text: Vuonna 2001 Balintista tuli jälleen Romanian maajoukkueen apuvalmentaja, mutta Gheorghe Hagin erottua pian tehtävistään jätti myös Balint paikkansa. Hän jatkoi uraansa moldovalaisen FC Sheriff Tiraspolin päävalmentajana ja valmensi joukkueen maan mestaruuteen kaudella 2002–2003. Mestaruuskauden jälkeen Balint palasi jälleen Sportuliin ja valmensi seuran Romanian Liga II:n mestarina takaisin pääsarjaan.


title: Gavril Balint

text: Seuraavat kaksi vuotta Balint toimi Gheorghe Hagin apuvalmentajana ensin Galatasarayssa ja sitten FC Timișoarassa. Kaudeksi 2008–2009 hän palasi Timișoaran päävalmentajaksi ja luotsasi seuran hopealle sekä liigassa että cupissa. Tammikuussa 2010 hänestä tuli Moldovan maajoukkueen uusi päävalmentaja. Balintin johdolla Moldova jäi toiseksi viimeiseksi EM2012-karsintalohkossaan ja karsintojen jälkeen hän sai potkut tehtävästään.


title: Jyrki Tähtinen

text:
Jyrki Juhani Tähtinen (s. 16. marraskuuta 1961 Helsinki) on suomalainen asianajaja ja Borenius Asianajotoimisto Oy:n hallituksen puheenjohtaja. Hän on pääomarahastojen muodostamiseen ja pääomasijoituksiin liittyvien asioiden asiantuntija. Tähtinen toimii neuvonantajana pääomasijoitukseen ja yrityskauppoihin liittyvissä kysymyksissä. Hän on lisäksi toiminut pesänhoitajana, selvittäjänä ja valvojana useissa suurissa yrityssaneerauksissa
ja konkursseissa.


title: Jyrki Tähtinen

text: Jyrki Tähtinen on muun muassa [Tulikivi|Tulikivi Oyj]:n hallituksen sekä Suomen ja Euroopan pääomasijoittajayhdistysten ("Venture Capital Associations") Taxation and legal -komiteoiden jäsen. Hän kirjoittaa artikkeleita ja luennoi säännöllisesti omaan erityisosaamiseensa liittyvistä aiheista.


title: Jyrki Tähtinen

text: Tähtinen on ollut Borenius Asianajotoimisto Oy:n osakas vuodesta 1991 ja hallituksen puheenjohtaja vuodesta 2008. Vuosina 1997–2008 hän toimi Boreniuksen toimitusjohtajana.


title: Nida (Liettua)

text: Nida on entinen kalastajakylä Liettuan länsiosissa, Kuurinkynnäällä sijaitsevassa Neringan kaupunkikunnassa. Nida on tämän nykyään kaupungiksi luokitellun, vuoden 2012 alussa yhteensä 2 644 asukkaan kaupunkikunnan keskuskylä. Se on eteläisin kuudesta Liettuan puoleisista Kuurinkynnään kylistä, ja siitä on muodostunut merkittävä matkailukeskus Juodkrantėn tavoin. Kaupunkikunnan kylät sijaitsevat hiekkaharjanteen siemmällä eli itäisellä Kuurinhaffin puoleisella reunalla. Alue on kuulunut aikoinaan Saksalle osana Itä-Preussia.


title: Nida (Liettua)

text:
Kuurinkynnään läpäisevä maantie 167 kulkee kylän läheltä. Kynnään mantereesta erottavan vesiväylän yli kulkee
lauttoja noin puolen tunnin välein Klaipėdasta (2 eri lauttapistettä). Oman polkupyörän, moottoripyörän tai auton käyttämisestä Kuurinkynnään kansallispuiston alueella peritään ajoneuvon koosta riippuva pääsymaksu. Nida sijaitsee noin 47 kilometriä lauttasatamasta etelälounaaseen.


title: Nida (Liettua)

text: Nidassa on piensatama aallonmurtajineen ja vierasvenepaikkoineen. Kylän pohjoispuolella on noin 800 metrin kiitotiellä varustettu pienlentokenttä. Venäjän Kaliningradin alue alkaa runsaan kolmen kilometrin päästä kylän eteläpuolelta.


title: Nida (Liettua)

text: Nidan keskustassa sijaitsee muun muassa 1855 rakennettu luterilainen kirkko. Nidassa on myös leirintäalue.


title: Nida (Liettua)

text: Didžiojin mäeltä näkyvät sekä Nidan satamalaiturit pohjoisessa, että jo Venäjän Kaliningradin alueeseen kuuluva korkea mäki. Länsipuolella on kolme toisistaan erotettua uimarantaa: naturistien, naisten ja yleinen uimaranta. Rannalle pääsee polttoaineenjakelupisteen kohdalta, jonka vieressa on ravintola. Rannalle johtavalla polulla on ruokakahvila, jonka pihalla on lapsille tarkoitettuja puuveistoksia ja pieni leikkipuisto.


title: Alfred E. Neuman

text: Alfred E. Neuman on yhdysvaltalaisen "MAD"-huumorilehden maskottihahmo, hölmöltä vaikuttava mutta huolettomasti virnistelevä nuorukainen. Hahmo oli esiintynyt jo vuosikymmeniä yhdysvaltalaisessa populaarikulttuurissa ennen kuin "MAD" 1950-luvun puolivälissä poimi sen käyttöönsä ja nimesi sen. Neumanin tunnuslauseena on aina fraasi ”What, me worry?”, joka "Suomen MADissa" oli yleensä suomennettu muotoon ”Jaa minä apea?”.


title: Alfred E. Neuman

text: Vuodesta 1955 alkaen Neumanin muotokuva hörökorvineen ja puuttuvine etuhampaineen on esiintynyt "MADin" jokaisen numeron kannessa, lukuun ottamatta muutamaa erityistapausta. Muotokuva on lähes poikkeuksetta esitettynä suoraan edestä tai takaa. Usein Alfred E. Neumanille on annettu jonkin muun hahmon tai todellisen henkilön vartalo.


title: Alfred E. Neuman

text: Hahmo sai nimensä vasta "MADissä", mutta piirros ja siihen liittynyt ”Me worry?” -teksti olivat olleet sitä ennen olemassa jo pitkään eikä niiden alkuperää ole saatu selville. Tunnetuin versio hahmon ulkonäöstä perustui mahdollisesti postikorttikuvaan, jonka Harry Stuff -niminen kuvittaja piirsi vuonna 1914. Stuffin leski haastoi vuonna 1965 "MADin" oikeuteen tekijänoikeusrikkomuksesta. "MADin" lakimiehet kykenivät kuitenkin osoittamaan, että varhaisempia piirroksia hahmosta oli ollut liikkeellä runsaasti jo vuosisadanvaihteen aikoihin, eikä se siten voinut olla Stuffin alkuperäisluomus. Vanhin tunnettu Alfredia muistuttava piirros ilmestyi vuonna 1895 eräässä elintarvikemainoksessa. Yhdysvaltain korkein oikeus ratkaisi kiistan "MADin" hyväksi ja kumosi kaikki hahmoa koskeneet tekijänoikeusvaateet.


title: Alfred E. Neuman

text: "MADin" silloinen päätoimittaja Harvey Kurtzman näki kuvan hahmosta ensi kertaa postikorttina kollegansa Bernard Shir-Cliffin ilmoitustaululla. Kurtzman kuvaili kasvoja sanomalla: ”"Ne olivat kasvot, jotka eivät välittäneet mistään maailman menosta, paitsi kepposista"”.


title: Alfred E. Neuman

text: Neuman teki ensimmäisen "MADiin" liittyneen esiintymisensä marraskuussa 1954 "The Mad Reader" -albumin kannessa. Kyseessä oli "MADin" erikoisnumero, joka sisälsi kahden ensimmäisen vuoden ”parhaat palat” -kokoelman. Varsinaisessa "MAD"-lehdessä hahmo esiintyi ensi kerran maaliskuussa 1955 ilmestyneessä numerossa 21, jossa Neuman oli vain pieni kuva pilailumainoksen reunassa. Kuvassa Neuman-kasvoista kuminaamaria myytiin 1,29 dollarilla ja kasvojen alle oli kirjoitettu teksti ”idiootti”.


title: Alfred E. Neuman

text: Kun "MAD" kesällä 1955 muutettiin virallisesti aikakauslehdeksi, virnuilevan nuorukaisen kuva alkoi esiintyä jokaisen numeron etukannessa, aluksi tosin vain pienikokoisena osana pääkansikuvaa kiertävää kehystä. Tässä vaiheessa mukaan tuli myös ”What, me worry?” -teksti. Sivun kokoisena hahmo nähtiin ensi kerran numeron 27 takasisäkannessa. Tähän saakka oli käytetty vain suurennosta Kurtzmanin löytämästä mustavalkoisesta postikorttikuvasta, mutta vuonna 1956 Kurtzmanin seuraaja Al Feldstein pyysi kuvittaja Norman Mingoa tekemään hahmosta kunnollisen värikuvan. Mingon teos julkaistiin ensimmäisen kerran numeron 30 etukannessa, jossa Neuman oli asettuvinaan presidentinvaaliehdokkaaksi. Tämä piirros on toiminut kaikkien myöhempien Alfred E. Neumania esittävien kuvien mallikappaleena. Marraskuussa 2008 Mingon alkuperäinen Neuman-muotokuva huutokaupattiin 203 150 dollarilla nimettömälle ostajalle.


title: Alfred E. Neuman

text: Nimi Alfred E. Neuman oli alun perin "MADissa" ja muissakin EC Comicsin sarjakuvalehdissä toistunut vitsi, joka ei liittynyt tähän hahmoon. Nimi oli lainattu koomikko Henry Morganin radio-ohjelmasta ja Morgan oli ilmeisesti kehittänyt sen väännöksenä elokuvasäveltäjä Alfred Newmanin nimestä. Nimi yhdistettiin ”What, me worry?” -nuorukaiseen ensimmäisen kerran vuonna 1956 "MADin" numerossa 29, joka oli ensimmäinen Feldsteinin johdolla toimitettu numero.


title: Alfred E. Neuman

text: Alkaen numerosta 30 aina nykypäivään asti Neuman on esiintynyt tavalla tai toisella lähes jokaisessa "MADin" kannessa, mutta poikkeuksiakin löytyy. Eräs kuuluisa poikkeus oli syyskuussa 1982 ilmestyneen numero 233:n kansikuva, joka irvaili "Time"-lehden ”Vuoden henkilö” -kannelle (vuoden henkilöksi oli ironisesti valittu pelihahmo Pacman). Toinen kuuluisa poikkeus oli vuonna 1974 ilmestynyt numero 166, jonka kannessa oli vain suuri kuva keskisormea näyttävästä kädestä.


title: Alfred E. Neuman

text: Norman Mingo maalasi vielä seitsemän Alfred-kantta vuonna 1957 ja kymmeniä myöhempinä vuosina, aina vuonna 1980 tapahtuneeseen kuolemaansa asti. "MADin" suuruuden vuosina pääosan Alfred-kansikuvista tekivät Mingo, Frank Kelly Freas ja Richard Williams. Myös muut "MADin" piirtäjät tekivät niitä ajoittain, kukin omalla piirrostyylillään.


title: Alfred E. Neuman

text: "MADissä" esiintyi lyhyesti 1950-luvun loppupuolella myös Moxie Cowznofski -niminen naispuolinen versio Alfredista, joka toisinaan esitettiin Neumanin tyttöystävänä. Alfred ja Moxie kuvattiin tosinaan vierekkäin hälventämään epäilyjä, että Moxie olisi Alfred naiseksi pukeutuneena. Moxien nimi lainattiin samannimiseltä portlandilaiselta virvoitusjuomavalmistajalta.


title: Alfred E. Neuman

text: "MAD" tavanomaisesti yhdistää Neumanin kasvot johonkuhun toiseen henkilöön tai muuten merkittävään ilmiöön. Neuman on vuosikymmenien varrella esiintynyt esimerkiksi seuraavina hahmoina: Joulupukki, Darth Vader, George Washington, King Kong, Batman, Robin, Spider-Man, Maharishi Mahesh Yogi, Rosemaryn painajainen, George S. Patton, Viulunsoittaja katolla, Kellopeliappelsiinin Alex, Barbra Streisand, Mr. T, Indiana Jones, Radar O'Reilly, Bruce Springsteen, Mr. Spock, Bart Simpson, Pee Wee Herman, Michael Jackson, kasvot Mount Rushmoressa, ilotulituksena, linnunpelätin, Päätön ratsumies, Don King, Robin Hood, Abraham Lincoln, Guns N’ Roses -yhtyeen kitaristi Slash, Oscar-palkinto, Jabba the Hutt, Wolverine, Klonkku, Paavo Pesusieni, Agent Smith elokuvasta "Matrix", Kurt Cobain, Shrek, Tohtori Mustekala, Dennis Rodman, zombi, sikiö, boa, rotta, korttipakan jokeri, kolme viisasta apinaa, osana toteemipaalua, George W. Bush, Justin Timberlake, Harry Potter, Lordi Voldemort, Barry Bonds, Suri Cruise, Mona Lisa, Che Guevara, Lil Wayne, Barack Obama, Adolf Hitler ja Setä Samuli (”Who Needs You?”), ja lukemattomina muina kuuluisina kasvoina. "Suomen MAD" -lehteen tehdyissä kotimaisissa kansikuvissa Alfred nähtiin muun muassa Uuno Turhapurona, Pekka Puupäänä ja Leningrad Cowboys -yhtyeen muusikkona.


title: Alfred E. Neuman

text: Silloin kun Alfred E. Neuman on kansikuvissa kuvattu omana itsenään, hän on usein joutunut johonkin omituiseen, toisinaan fysiikan lakeja rikkovaan kommellukseen. Hän saattaa esimerkiksi sytyttää dynamiitin tulilangan, mutta räjähtääkin selittämättömästi itse dynamiitin sijasta.


title: Pohjosen poika (kappale)

text: "Pohjosen poika" on suomalaisen rap-artisti Mikael Gabrielin ensimmäinen single, joka julkaistiin kaupallisesti 10. toukokuuta 2010. Se on myös ensimmäinen single hänen toiselta albumiltaan "Pohjosen poika".


title: Pohjosen poika (kappale)

text: Kappale julkaistiin Stara.fi-sivustolla ladattavaksi rajoitetuksi ajaksi jo 27. toukokuuta 2009. Siihen on tehty myös musiikkivideo, jonka toteutti Twisted Films. Kappale sisältää samplen Popedan "20 centtiä" kappaleesta.


title: Wilk-luokka

text: Wilk-luokka oli Puolan laivaston sukellusveneluokka, johon kuului kolme alusta. Alukset palvelivat toisessa maailmansodassa, jolloin "ORP Ryś" ja "ORP Żbik" olivat Ruotsissa internoituina ja "ORP Wilk" pakeni Britteinsaarille. Kaikki kolme palasivat sodan päätyttyä Puolaan, jossa ne romutettiin vuoteen 1957 mennessä.


title: Wilk-luokka

text: Alusten suunnittelu perustui Ranskan laivaston sukellusvene "Pierre Chailleyhin", jonka köli laskettiin 1917 ollen palveluksessa 1923-1936.


title: Zlatko Kranjčar

text: Zlatko Kranjčar (s. 15. marraskuuta 1956) on kroatialainen jalkapallovalmentaja ja entinen hyökkääjä. Maaliskuusta 2017 lähtien hän on toiminut Sepahanin päävalmentajana.


title: Zlatko Kranjčar

text: Kranjčarin poika Niko (s.1984) on myös jalkapalloilija , joka edustaa Yhdysvaltain NASL-liigassa pelaavaa New York Cosmosia.


title: Zlatko Kranjčar

text: Kranjčar aloitti pelaajauransa NK Dinamo Zagrebin juniorijoukkuessa jo 1960-luvulla. Hän nousi edustusmiehistöön 1973 ja pelasi seurassa kymmenen vuoden ajan. Kranjčarille kertyi Dinamon paidassa 556 ottelua eri kilpailuissa ja maalinteossa hän onnistui 98 kertaa. Kranjčar voitti Dinamon paidassa Jugoslavian-mestaruuden 1981–1982 ja cupin 1980 sekä 1983. Hän siirtyi vuonna 1983 itävaltalaiseen SK Rapid Wieniin, jossa voitti kaksi Itävallan-mestaruutta. Kranjčar lopetti uransa SKN St. Pöltenissä vuonna 1990.


title: Zlatko Kranjčar

text: Maajoukkuetasolla Kranjčar edusti sekä Jugoslaviaa että Kroatiaa. Hän ei kuulunut Jugoslavian vakiomiehistöön ja esiintyikin A-maajoukkuepaidassa vain 11 kertaa. Vuonna 1990 hän pelasi Kroatian paidassa kaksi ottelua.Kranjčar aloitti valmennusuransa 1991 itävaltalaisessa SV Austria Klagenfurtissa. Hän palasi kotimaahansa 1992 ja toimi kaksi kautta HNK Segestan päävalmentajana, kunnes nousi 1994 nimellä Croatia Zagreb tunnetun ex-seuransa peräsimeen. Hän johdatti seuran Kroatian tuplamestariksi kaudella 1995–1996. Menestyskauden jälkeen Kranjčar palasi Itävaltaan, jossa valmensi lyhyen aikaa FC Linziä. Seuraavat vuodet Kranjčar toimi valmentajana HNK Segestassa ja NK Samoborissa, kunnes palasi Croatia Zagrebiin 1998 ja voitti jälleen tuplamestaruuden. Jälleen menestystä seurasivat hiljaisemmat vuodet Kranjčar toimiessa mm. egyptiläisen Al-Masry Clubin valmentajana.


title: Zlatko Kranjčar

text: Kaudella 2001–2002 Kranjčar palautti nimensä Kroatian jalkapallokartalle johdattamalla NK Zagrebin yllätysmestariksi. Menestyskauden jälkeen hän siirtyi NK Rijekaan, josta palasi kauden jälkeen Zagrebiin. Kesällä 2004 Kranjčarista tuli Kroatian maajoukkueen päävalmentaja ja hän johdatti joukkueen MM-kisoihin 2006. Joukkue jäi kuitenkin alkulohkoon, ja Kranjčar sai potkut kisojen jälkeen.


title: Zlatko Kranjčar

text: Maajoukkuepestinsä jälkeen Kranjčar valmensi NK Croatia Sevesteä ja Al-Shaabia ilman suurempaa menestystä.


title: Zlatko Kranjčar

text: Tammikuussa 2009 Kranjčar palasi NK Croatia Sevesten päävalmentajaksi, mutta erosi tehtävistään jo helmikuun lopulla riitauduttuaan seurajohdon kanssa. Toukokuussa hän jatkoi uraansa slovakialaisen FK DAC 1904 Dunajská Stredan päävalmentajana, mutta siirtyi jo heinäkuussa iranilaisen Persepolisin valmentajaksi. Hän sai kuitenkin potkut jo syyskuussa.


title: Zlatko Kranjčar

text: Helmikuussa 2010 Kranjčarista tuli Montenegron maajoukkueen historian toinen päävalmentaja. Kranjčarin johdolla Montenegro aloitti Karsinnat jalkapallon Euroopan-mestaruuskilpailuihin 2012 loistavasti voittamalla kolme ensimmäistä otteluaan ja pelaamalla tasan Englantia vastaan. Syksyn 2011 karsintaotteluissa meno alkoi kuitenkin tökkiä ja tappiot Walesille 1–0 ja Sveitsille 3–1 johtivat lopulta Kranjčarin potkuihin syyskuussa 2011. Liiton päätös oli kuitenkin yllättävä, sillä Montenegro oli edelleen lohkokakkosena ja vahvasti menossa EM-jatkokarsintaan, kun enää kaksi ottelua oli pelaamatta.


title: Zlatko Kranjčar

text: Lokakuun lopulla 2011 Kranjčarista tuli kaksivuotisella sopimuksella iranilaisseura Sepahanin päävalmentaja. Kranjčarin johdolla Sepahan voitti Iranin mestaruuden kaudella 2011/12 ja cupin vuotta myöhemmin. Joukkueen menestys oli kohtuullisen hyvää myös seuraavilla kaudilla, mutta joukkue ei kyennyt uusimaan mestaruuksiaan. Lopulta Kranjčar sai potkut seurasta syyskuussa 2014.


title: Zlatko Kranjčar

text: Helmikuussa 2015 kroatialaisvalmentaja jatkoi uraansa Qatar Stars Leaguen Al Ahli Dohassa. Hän sai huonojen tulosten myötä potkut seurasta helmikuussa 2016.


title: Zlatko Kranjčar

text: Maaliskuussa 2017 Kranjčar palasi Sepahanin päävalmentajaksi. Kroatialainen johdatti joukkueen kauden päätteeksi viidenneksi. Kauden jälkeen seura teki hänen kanssaan kaksivuotisen sopimuksen.


title: .net

text: .net on yksi alkuperäisistä ylätason verkkotunnuksista (.com, .edu, .gov, .mil, ja .org). ".net" on otettu englannin kielen sanasta "network". Se oli alun perin tarkoitettu verkko- ja internet-palveluiden tarjoajille. Tunnus otettiin käyttöön 1985.


title: Soutu kesäolympialaisissa 1960

text: Vuoden 1960 kesäolympialaisten soutu järjestettiin 30. elokuuta – 3. syyskuuta 1960 Albanojärvellä Albano Lazialessa Rooman kaakkoispuolella. Tämä oli 13. kerta, kun laji oli mukana olympialaisten ohjelmassa. Mukana oli 410 osanottajaa 33 eri maasta. Soutu järjestettiin ainoastaan miehille. Tapahtumia oli seitsemän.


title: Ragnar Kreuger

text: Erik Johan Ragnar Kreuger (alkuaan Kreüger; 4. elokuuta 1897 Viipurin maalaiskunta – 27. lokakuuta 1997 Helsinki) oli suomalainen teollisuusneuvos, joka toimi 1925–1954 Oy Yleisen Insinööritoimiston (nykyinen rakennusliike YIT) toimitusjohtajana ja oli pitkään myös sen enemmistöosakkaana. Hän oli myös amatöörilintutieteilijä, joka keräsi valtavan linnunmunakokoelman. Kreugerilla oli muitakin luonto- ja tutkimusharrastuksia.


title: Ragnar Kreuger

text: Ragnar Kreugerin vanhemmat olivat johtaja Anders Lorentz Kreuger ja Olga Louise Lagus. Kreuger-suku on lähtöisin Ruotsista ja sen nykyisin Suomessa asuva sukuhaara asettui maahan 1890-luvulla. Kreuger osallistui nuorena Suomen sisällissotaan. Hän kirjoitti vuonna 1919 ylioppilaaksi Helsingin Svenska lyceumista ja opiskeli sen jälkeen insinööriksi Saksassa. Valmistuttuaan 1921 Strelitzin polyteknillisestä opistosta hän palasi Suomeen ja meni töihin rakennusalalle. Työskenneltyään vuoden apulaisinsinöörinä Hangon satamatyömaalla ja toisen vuoden Kreuger & Tollin insinöörinä Suomessa hän pääsi vuonna 1924 töihin Yleiseen Insinööritoimistoon. Jo seuraavana vuonna Kreuger nimitettiin yrityksen toimitusjohtajaksi. Yleinen Insinööritoimisto oli perustettu vuonna 1920 jatkamaan ruotsalaisen Almänna Ingenjörsbyrån edellisenä vuonna lakkauttaman Suomen-konttorin toimintaa. Yhtiö meni konkurssiin jo 1924, mutta Kreuger sai varmistettua toiminnan katkeamattoman jatkumisen. Kun Yleinen Insinööritoimisto vuonna 1928 muutettiin osakeyhtiöksi, Kreuger sai haltuunsa sen osake-enemmistön.


title: Ragnar Kreuger

text: Kreugerin pitkän toimitusjohtajakauden aikana YIT erikoistui vesirakentamiseen ja kunnallistekniikkaan. Kreuger teki yrityksestä Suomen johtavan vesihuoltorakentajan. Hän oli kiinnostunut tekniikasta ja seurasi ahkerasti rakennusalan teknistä kehitystä. YIT rakensi useimpien Suomen kaupunkien vesilaitokset ja sai pikkukaupunkien ja -kauppaloiden parissa luotettavan maineen. Merkittäviä hankkeita 1920- ja 1930-luvuilla olivat muun muassa Pietarsaaren ja Porin vesilaitosten rakennustyöt. YIT nousi nopeasti 1930-luvun lamasta. Yhtiö erikoistui 1930-luvulla myös tehtaiden vedenhankintajärjestelmiin ja rakensi Suomen johtaville metsäalan tehtaille puulankuista tehtyjä vesiputkia. Vesijohtojen ohella rakennettiin myös viemäröintejä ja jätevedenpuhdistamoita. Sota-aikana yhtiön toiminta laajeni lentokenttien ja sodan jälkeen myös siltojen, tunnelien ja vesivoimalaitosten rakentamiseen. 1950-luvulla käynnistyi myös rakennusvienti ulkomaille. Kreuger sai idean rakennushankkeista kaukomaihin käytyään 1950-luvulla safarilla Itä-Afrikassa.


title: Ragnar Kreuger

text: Kreuger jätti YIT:n toimitusjohtajan tehtävät 1954. Hän myi 1961 yhtiön osake-enemmistön sen kilpailijan, Pellonraivaus Oy:n tytäryhtiölle Roho Oy:lle, jolloin alkuperäinen YIT sulautui osaksi laajempaa yhtiökonsernia. Pellonraivaus Oy:stä tuli 1968 Perusyhtymä Oy, mutta YIT jatkoi sen itsenäisenä tytäryhtiönä, kunnes 1987 Perusyhtymästä ja sen tytäryhtiöistä muodostettiin nykyinen YIT-Yhtymä. Kreuger toimi YIT:n johtokunnan puheenjohtajana 1945–1979. Hän sai teollisuusneuvoksen arvonimen 1952.


title: Ragnar Kreuger

text: Kreuger oli innokas luontoharrastaja nuoruudestaan alkaen. Hän aloitti munankeräysharrastuksensa pikkupoikana 1910-luvulla. Vuonna 1917 hän osti ensimmäisen suomalaisen yksityisen munakokoelman. Hän jatkoi linnunmunien keräämistä yli 50 vuotta, ja hankki sekä yksittäisiä pesyeitä että kokoelmia eri puolilta maapalloa, hyvinkin eksoottisista maista. Vuonna 1962 Kreuger lahjoitti kokoelmansa Helsingin yliopistolle, mutta jatkoi keräilyharrastustaan ja kokoelman kartuttamista vielä senkin jälkeen vaihtamalla ja ostamalla pesyeitä. Hänen tavoitteenaan oli saada kokoelma taksonomisesti mahdollisimman täydelliseksi. Kaikki nykyiset lintulahkot ovat edustettuina. Kreugerin kokoelma eli niin sanottu "Museum Oologicum R. Kreuger" muodostaa nykyään yli puolet Helsingin Luonnontieteellisen museon 35 000 pesyettä kattavista munakokoelmista. Yksittäisiä munia Kreugerin kokoelmassa on noin 70 000, joista osa kuuluu sukupuuttoon kuolleille lintulajeille. Harvinaisuuksia ovat muun muassa madagaskarinstrutsin ja siivettömänruokin munat. Kokoelma sijaitsee Helsingin Munkkiniemessä Kalastajatorpantien ja Saunalahdentien kulmassa olevan asuintalon erillisessä siivessä. Kreuger rakennutti talon vuonna 1963 saadakseen kokoelmalleen sijoituspaikan. Hän myös asui samassa talossa. Tämä niin sanottu ”Munkkiniemen munamuseo” ei ole nykyään avoinna yleisölle.


title: Ragnar Kreuger

text: Kreuger osti Inkoon ulkosaaristosta 70 hehtaarin laajuisen Hättön saaren ja muodosti saaresta sekä sitä ympäröivistä maa- ja vesialueista yksityisen luonnonsuojelualueen. Hän hankki sinne suuren määrän vierasperäisiä kasvi- ja eläinlajeja. Vuonna 1939 hän hankki Tanskasta mufloneita, jotka hän Korkeasaaressa vietetyn karanteenin jälkeen siirsi Hättöhön. Täällä kanta alkoi vähitellen lisääntyä ja oli 1940-luvun lopulla noin 30 yksilön suuruinen. Kyseessä olivat Suomen ensimmäiset muflonit. Hättöstä tuli virallisesti luonnonsuojelualue 1946. YIT osti myöhemmin osan saaresta ja rakensi sinne 1968 edustusmajan. Yhtiö on sitoutunut ylläpitämään saaren harvinaista eläimistöä.


title: Ragnar Kreuger

text: Kreuger harrasti myös koirankasvatusta. Hän omisti oman kennelin ja kuului Suomen Kennelliiton hallitukseen. Lisäksi hän harrasti sukututkimusta ja julkaisi Kreugerin suvusta kaksi ruotsinkielistä sukuselvitystä vuosina 1933 ja 1978.


title: Ragnar Kreuger

text: Kreuger vihittiin Helsingin yliopiston kunniatohtoriksi 1973. Hän kuoli vuonna 1997 sadan vuoden ikäisenä.


title: Come Back to Me (Uriah Heepin kappale)

text: Come Back to Me on Uriah Heepin kappale vuoden 1978 "Fallen Angel" -albumilta. Hidastempoinen, balladimainen kappale julkaistiin singlenä muun muassa Länsi-Saksassa, missä se ylsi niukasti top 40:een.


title: Come Back to Me (Uriah Heepin kappale)

text:
A-puoli
B-puoli


title: Carry On (kappale)

text: ”Carry On” on hard rock -yhtye Uriah Heepin kappale vuodelta 1980. Se julkaistiin albumilla "Conquest". Kappale julkaistiin singlenä, jonka b-puolena oli kappale ”Been Hurt”.


title: Carry On (kappale)

text: ”Carry On” on kokonaan yhtyeen tuolloisen urkuri-kitaristi Ken Hensleyn käsialaa.


title: Emil Hougberg

text: Emil Hougberg (23. heinäkuuta 1857 Tornio – 24. toukokuuta 1909 Pitkäniemi) oli suomalainen ylilääkäri, professori ja luontoharrastaja.


title: Emil Hougberg

text: Hougbergin vanhemmat olivat apteekkari Magnus Johan Hougberg ja Fredrika Asplund. Hän tuli ylioppilaaksi Oulun ruotsalaisesta lyseosta 1877, valmistui Helsingin yliopistosta filosofian kandidaatiksi ja maisteriksi 1882, lääketieteen kandidaatiksi 1884, lääketieteen lisensiaatiksi 1887 sekä väitteli lääketieteen ja kirurgian tohtoriksi 1892. Hän toimi Lapinlahden keskuslaitoksen alilääkärinä 1887–1899, Helsingin vaivaistalon mielisairaitten hoitolan lääkärinä 1894–1896, ja Pitkäniemen keskuslaitoksen ylilääkärinä vuodesta 1899 alkaen. Lääkintähallituksen ylimääräisenä ja avustavana lääkärinä hän toimi useaan otteeseen. Hänet nimitettiin psykiatrian dosentiksi 1894 ja professoriksi 1903.


title: Emil Hougberg

text: Hougberg oli lääkäriseura Duodecimin aktiivinen jäsen. Hän oli innokas luonnontutkija ja amatöörilintutieteilijä, joka keräsi huomattavan munakokoelman. Kokoelmassa oli 307 lintulajin munia yhteensä 1 085:stä pesyeestä. Kokoelma on lahjoitettu Helsingin yliopistolle.


title: Óscar Ruiz

text: Óscar Julián Ruiz Acosta (1. marraskuuta 1969 Villavicencio, Kolumbia) on kolumbialainen jalkapallotuomari. Varsinaiselta ammatiltaan hän on juristi. Hän on toiminut kansainvälisenä tuomarina vuodesta 1995 ja hänen ensimmäinen kansainvälinen ottelunsa oli Paraguayn ja Venezuelan kohtaaminen heinäkuussa 1995. Hän on tuominnut muun muassa MM–kilpailuissa, Copa Américassa ja Copa Libertadoreksessa.


title: Aarne Olkkola

text: Aarne Olkkola on suomalainen entinen jalkapallovalmentaja.


title: Aarne Olkkola

text: Olkkola toimi FC Kuusysin päävalmentajana vuosina 1973–1975. Vuonna 1976 Olkkola siirtyi Joutsenon Kullervoon, jota hän valmensi alemmilla sarjatasoilla kaksi kautta.


title: Kupiškisin kunnallispiiri

text: Kupiškisin kunnallispiiri () on yksi Liettuan kuudestakymmenestä kunnallispiiristä, joka sijaitsee Panevėžysin läänissä. Vuonna 2008 kunnallispiirin väkiluku oli 23 118 asukasta. Elinkeinoja kunnallispiirin alueella ovat muun muassa turvetuotanto, puutavaroiden, rakennustarvikkeiden ja vaatteiden valmistus sekä maataloustuotteiden kehittäminen.


title: Santiago Lorenzo

text: Santiago Lorenzo (s. 4. toukokuuta 1978 Buenos Aires) on argentiinalainen yleisurheilija, joka kilpailee kymmenottelussa. Hän on voittanut maanosansa mestaruuskilpailuissa kymmenottelusta kaksi mitalia, kultaa Bogotássa 1999 ja hopeaa Mar del Platan kisoissa 1997. Lorenzo on osallistunut olympialaisiin kerran, Ateenassa 2004. Tuolloin hän sijoittui 24:nneksi.


title: Santiago Lorenzo

text: Lorenzo voitti maansa mestaruuden 400 metrin aitajuoksussa vuonna 1998.


title: Tokyo Broadcasting System

text: Tokyo Broadcasting System Holdings, Inc. tai TBS Holdings, Inc. () on japanilainen holdingyhtiö. Se on Tokyo Broadcasting System Television- ja TBS Radio & Communications -viestintäyhtiöiden emoyhtiö. TBS Television omistaa 28-kanavaisen televisioverkon Japan News Networkin, ja TBS Radio & Communicationsin omistuksessa on 34-kanavainen radioverkko Japan Radio Network.


title: Tokyo Broadcasting System

text: TBS:n päämaja sijaitsee Tokion Minatossa. Lisäksi sillä on toimipisteet Jokohamassa, Osakassa ja Nagoyassa. TBS on tuottanut muun muassa "Hullut japanilaiset" -kilpailuohjelmaa, jota on levitetty useisiin maihin.


title: Panevėžysin kunnallispiiri

text: Panevėžysin kunnallispiiri () on yksi Liettuan kuudestakymmenestä kunnallispiiristä, joka sijaitsee Panevėžysin läänissä. Kunnallispiiri ympäröi Panevėžysin kaupungin, joka on oma kaupunkikuntansa. Panevėžys toimii kunnallispiirin hallinnollisena keskuksena, vaikka se itse ei olekaan osa kunnallispiiriä. Vuonna 2008 kunnallispiirin väkiluku oli 42 986 asukasta.


title: Päässälasku

text: Päässälaskulla tarkoitetaan matemaattisten laskutoimitusten suorittamista mielessä, ilman apuvälineitä. Käsien ja eleiden käyttö muistiapuna sekä itsekseen mumina katsotaan yleensä kuuluvan päässälaskun piiriin, laskutoimitukset kynällä ja paperilla sen sijaan eivät.


title: Päässälasku

text: Suppeasti käsitettynä päässälasku on vastaavien tehtävien ratkaisemista kuin laskimella, mutta ilman laskinta. Ihminen voi harjoittelun kautta päästä hämmästyttäviltä tuntuviin ja tavallisten laskinten kapasiteetin ylittäviin suorituksiin, kuten 13. juuren ottamiseen 200-numeroisesta luvusta. Laskin ratkaisee matemaattiset tehtävät erilaisten algoritmien avulla, ja periaatteessa mielen voi opettaa käyttämään samantyyppisiä tai ihmiselle optimoituja algoritmeja.


title: Päässälasku

text: Päässälaskuksi kutsutaan etenkin peruskoulun ja lukion opetuksessa toisinaan myös sanallisia tai oivaltamistehtäviä, joissa ongelma tulee ensin osata muuttaa laskettavaan muotoon ja sitten ratkaista. Näille on tyypillistä, että välivaiheiden aikana lasku supistuu helposti laskettavaksi.


title: Päässälasku

text: Päässälasku voidaan käsittää myös laajasti tarkoittamaan koko matemaattisten tehtävien muodostamista mielessä, tosielämän tilanteiden pohjalta, esimerkiksi: "Kaupassa on juustoa kilohintaan 7,70 €. Toinen juusto maksaa 10,55 €/kg, mutta se on 30 % alennuksessa. Haluan ostaa halvempaa." Vaikka itse laskutoimitus suoritettaisiinkin laskimella, tulee ongelman muotoilussa silti käyttää omia aivoja. Ongelmanmuotoilukyvyt ovat lähellä niitä, joita apuna käyttäen tehtävän voi myös ratkaista ilman laskinta.


title: Päässälasku

text: Koska päässälaskutaidot ja ongelmanmuotoilu/ratkaisukyvyt ovat sidoksissa toisiinsa, voidaan päässälaskua harjoittamalla parantaa arkielämän matemaattisia ajatteluvalmiuksia. Kun on kyky laskea mielensä virkistykseksi ympäröivässä maailmassa näkyviä asioita, kyky myös pysyy harjoituksesta virkeänä.


title: Päässälasku

text: Päässälaskun varsinainen aritmeettinen osuus koostuu peruslaskutoimitusten suorittamisesta oikein ja nopeasti. Päässälaskun SM-kisoissa yleisimpiä tehtäviä ovat yhteen-, vähennys-, kerto- ja jakolaskut, neliöön korottaminen ja juurien ottaminen. Jakolaskussa ja juurien ottamisessa tehtävien ratkaisu on kokonaisluku. Kilpailuissa tehtävät ovat helppoja eivätkä vaadi kehittyneiden algoritmien omaksumista. Siksi kaikki suunnilleen vakavissaan suhtautuvat kilpailijat ovat samalla viivalla.


title: Päässälasku

text: Jos luvut ovat pieniä, pystyy tuloksen useimmiten näkemään, kun aikaa käyttää hetkisen. Pidemmillä luvuilla voi käyttää allekkain laskusta tuttua oikealta-vasemmalle tekniikkaa, mutta siinä on ongelmansa. Välituloksen tallentaminen muistiin vaatii resursseja. Tehokkaampi on vasemmalta oikealle-menetelmä. Harjoitellaan 3-numeroisilla luvuilla:


title: Päässälasku

text: Aloitamme vasemmalta laskemalla sataset yhteen 3+2=5, sanomme "viisisataa" (vaihtoehtoisesti kirjoitamme vastauspaperiin tai -kenttään viitosen), sitten kymmenet "yhdeksänkymmentä" ja ykköset "seitsemän". Näin lasku on suoritettu!


title: Päässälasku

text: Useimmiten ei selvitä noin helpolla, vaan tarvitaan muistinumeroa. On siis vilkaistava seuraavaa numeroa ja tutkia, tuleeko ylivuoto:


title: Päässälasku

text: Vasemmalta katsomme ensin oikeanpuoleisen (keskimmäisen) sarakkeen, jossa on ylivuoto: 8+3=11. Luemme vasemmalta 3+2+1=6 "kuusisataa". Keskeltä katsomme oikeanpuoleisen sarakkeen: 4+3=7. Ei toimenpiteitä. Luemme siis 8+3-10=1 "kymmenen" (mitä ei tietenkään kirjaimellisesti lueta :) ja oikea sarake "seitsemän", johon lisätään "-toista".


title: Päässälasku

text: Asia tulee monimutkaisemmaksi, jos ylivuoto jatkuu pitkään, kuten alla:


title: Päässälasku

text: Toimitaan kuitenkin samojen periaatteiden mukaan.


title: Päässälasku

text: Menetelmän parhaat puolet tulevat esiin, jos yhteenlaskettavat luvut ovat pitkiä. Tällöin välituloksia ei tarvitse kirjoittaa omaan muistiinsa, vaan ne voi "laillisesti" kirjoittaa vastauspaperiin tai -kenttään tai sanoa ääneen, koska ne ovat osa lopputulosta.


title: Päässälasku

text: Tähän on erilaisia menetelmiä. Menetelmän valinta riippuu siitä, kuinka paljon yhteenlaskettavia lukuja on ja kuinka pitkiä ne ovat. Voidaan joko laskea oikealta alkaen (koulussa opetettu menetelmä laskea paperilla lukuja yhteen), vasemmalta alkaen (ks. yllä, mutta vaatii harjoitusta ylivuodon käsittelyyn, koska siltä ei voi välttyä) tai lisäämällä luvut yksi kerrallaan välisummaan. Peruskoulutason tehtävissä jotkut yhteenlaskettavista muodostavat tasalukuja, kuten 76 943 + 23 057 = 100 000. Jos tällaisesta on vaaraa, kannattaa tarkistaa ensin, ennen kuin ratkaisee tehtävän numeerisesti.


title: Päässälasku

text: Mielivaltaisen luvun neliöinnissä voi tietysti käyttää luvun kertomista itsellään kertolaskualgoritmilla. Nopeampi tapa on kuitenkin käyttää pyöristystä kuten alla:


Päässälasku


title: Päässälasku

text: Pyöristämme luvun sopivaan kokonaislukuun, tässä 517 -> 500 (-17). Kerromme tämän luvulla, joka on pyöristetty yhtä paljon vastakkaiseen suuntaan 517 -> 534 (+17).


title: Päässälasku

text: 500 * 534 = 267 000


title: Päässälasku

text: Jotta vastaus olisi tarkka, pitää lisätä pyöristyksen neliö 17² = 289:


title: Päässälasku

text: 267 000 + 289 = 267 289


title: Päässälasku

text: Kaksinumeroisen luvun neliöinti on tehtävätyyppi, joka soveltuu kilpailutehtäväksi hyvin sen vuoksi, että ilmeistä parasta algoritmia ratkaisemiseen ei ole, ja kaikkien vastausten (n. 90 kpl) opetteleminen ulkoa ei ole mielekästä useimmille.


title: Päässälasku

text: Tehtävän voi ratkaista mm.


title: Päässälasku

text: 1. Kertomalla luku itsellään, eli 2-numeroinen luku 2-numeroisella luvulla


title: Päässälasku

text: 2. Mielivaltaisen luvun neliöinnin menetelmällä pyöristämällä lähimpään kymmeneen (ja siitä poispäin), kertomalla 2-numeroinen luku 1-numeroisella ja lisäämällä triviaali neliö (1, 4, 9 tai 16)


title: Päässälasku

text: 3. Hyödyntämällä sääntöä, että neliöitävän luvun päättyessä tiettyyn numeroon, päättyy sen neliökin aina tiettyyn numeroon:


title: Päässälasku

text: Tällä voi yllättää ystävänsä, koska "tempun" avulla voi muuten kokematonkin päässälaskija ottaa kuutiojuuren 5-6 -numeroisista luvuista yhtä nopeasti kuin kysyjä lukee luvun.


title: Päässälasku

text: Alkuperäisen luvun on oltava jonkin kokonaisluvun kuutio, esimerkiksi:


title: Päässälasku

text: Tehtävän suorittamiseen täytyy osata yksinumeroisten lukujen kuutiot 1³...9³ sekä "kääntösääntö": 37 ja 28.


title: Päässälasku

text: Algoritmi perusteluineen on seuraava:


title: Päässälasku

text: - Tiedämme, että vastauksen on oltava kaksinumeroinen (näin on aina, jos kuutiossa on 4-6 numeroa, koska 10³ = 1 000 ja 100³ = 1 000 000).


title: Päässälasku

text: - Meidän tulee selvittää ensimmäinen numero (kymmenet) ja toinen numero (ykköset).


title: Päässälasku

text: - Ykköset saamme selville tietämällä, että luvun kuution viimeinen numero on sama kuin luvun viimeisen numeron kuution viimeinen numero. (Kertolaskussa viimeiseen numeroon ei vaikuta muu kuin viimeinen numero). Havaitsemme, että luvun kuution viimeinen numero on useimmiten luku itse, paitsi yllä olevissa kääntösäännön mukaisissa tapauksissa:


title: Päässälasku

text: - Kuutiojuuren kymmenet pystymme päättelemään kuution suuruusluokasta, joka ilmenee sen kolmesta ensimmäisestä numerosta (tuhannet ja suuremmat). Tässä auttaa hahmottaa, että (10a)³ = 1000a, eli jos luvussa on 0 ykkösten paikalla, sen kuutiossa on kolme nollaa. Esimerkiksi 60³ on siis yhtä kuin 1000*6³ = 216 000. Jokainen tätä suurempi kuutio on tällöin oltava sellaisesta luvusta, joka on suurempi kuin 60. Ei siis tarvitse osata kuin sijoittaa kuution "tuhat-osa" oikeaan kohtaan yksinumeroisten lukujen kuutioiden taulukkoa. Jos se on suurempi (tai yhtä suuri) kuin 216 mutta pienempi kuin 343, vastauksen kymmenet on oltava 6.


title: Päässälasku

text: - Nyt tiedämme sekä kymmenet että ykköset, toisin sanoen koko vastauksen. Erityisen mukavaa on se, että jos tehtävä esitetään suullisesti, alkuperäinen luku 195 112 luetaan: "Mikä on luvun sata yhdeksänkymmentä viisi tuhatta ..." [Kymmenet voidaan päätellä: 125 < 195 < 216, eli vastaus on viisikymmentä-jotain] "... sata kaksitoista ..." [päättyy siis kakkoseen, 2->8, vastaus on siis 58] "... kuutiojuuri?" Vastaus: "Viisikymmentäkahdeksan" pystytään esittämään välittömästi kysymyksen päätyttyä.


title: Päässälasku

text: Tätä pystyy lähinnä käyttämään temppuna, koska tosielämässä tulee harvoin vastaan tilanteita, joissa tiedettäisiin etukäteen, että annetun luvun kuutiojuuri on kokonaisluku. Menetelmä ei toimi muille luvuille.


title: Pasvalysin kunnallispiiri

text:
Pasvalysin kunnallispiiri () on yksi Liettuan kuudestakymmenestä kunnallispiiristä, joka sijaitsee Panevėžysin läänissä. Pohjoisessa kunnallispiiri rajoittuu Latviaan. Vuonna 2008 kunnallispiirin väkiluku oli 32 530 asukasta. Merkittäviä elinkeinoja alueella ovat muun muassa maa- ja metsätalous.
__notoc__


title: Anísio Silva

text: Anísio de Souza Silva (s. 18. kesäkuuta 1969 São Paulo) on brasilialainen entinen yleisurheilija, joka kilpaili kolmiloikassa. Hän edusti seuratasolla Associção Atética Guarua. Silva voitti Pan-Amerikan kisoissa yhden mitalin ja maanosansa mestaruuskilpailuissa yhteensä viisi mitalia, joista neljä on kultaisia ja yksi hopeinen. Hän osallistui olympialaisiin kahdesti vuosina 1992–1996, mutta karsiutui kummallakin kerralla.


title: Sergei Golovkin

text: Sergei Aleksandrovitš Golovkin (; 1959–1996) oli sarjamurhaaja, jonka uhreiksi joutui yksitoista poikaa Moskovan seudulla vuosien 1986 ja 1992 välillä. Viimeiset kolme uhriaan Golovkin houkutteli rautatieasemalta autotalliin, jossa hän surmasi nämä.


title: Sergei Golovkin

text: Golovkin tuomittiin kuolemaan vuonna 1996, ja hänestä tuli viimeisin Venäjän teloittama henkilö.


title: Carlos Simon

text: Carlos Eugênio Simon (3. syyskuuta 1965, Rio Grande do Sul , Brasilia) on brasilialainen jalkapallotuomari. Varsinaiselta ammatiltaan hän on journalisti. Hän on toiminut kansainvälisenä tuomarina vuodesta 1997 ja hänen ensimmäinen kansainvälinen ottelu on Brasilian ja Chilen kohtaaminen huhtikuussa 1997. Hän on tuominnut mm. MM–kilpailuissa, Copa Américassa ja Copa Libertadoreksessa.


title: Bo (nimi)

text: Bo on miehen etunimi, lyhentymä muinaisskandinaavisesta nimestä "Boe", joka merkitsee asukasta.. Varsinkin englanninkielisissä maissa nimi esiintyy myös naisilla.


title: Bo (nimi)

text: Suomessa nimi Bo oli käytössä jo 1300-luvulla. Vuoden 1900 alusta vuoden 2009 loppuun mennessä se on Väestörekisterikeskuksen tietojen mukaan annettu 2736 miehelle sekä noin 30 naiselle. Nimeä ei ole suomenkielisessä kalenterissa, mutta suomenruotsalaisen kalenterin mukaan Bon nimipäivä on 18. elokuuta.


title: Love Stealer

text: ”Love Stealer” on Uriah Heepin singlekappale vuodelta 1980. Kappaletta ei julkaistu millään studioalbumilla, joskin "Conquestin" vuoden 2004 uusintapainoksessa se julkaistiin bonuskappaleena. Singlen b-puolena julkaistiin kappale ”No Return”.


title: Rokiškisin kunnallispiiri

text: Rokiškisin kunnallispiiri () on yksi Liettuan kuudestakymmenestä kunnallispiiristä, joka sijaitsee Panevėžysin läänissä. Kunnallispiiri rajoittuu koillisessa Latviaan. Vuonna 2008 kunnallispiirin väkiluku oli 38 937 asukasta. Maastoltaan Rokiškisin kunnallispiiri on kukkulaista ja alueella on lukuisia järviä.


title: Var det du

text: Var det du on ruotsalainen laulelma. Alun perin laulu oli pelimannikappale johon kirjoitettiin myöhemmin sanat. Ruotsiksi laulun on levyttänyt mm. Anna-Lena Löfgren vuonna 1964 (laulun sanoittaja ei ole tiedossa). Suomalaiset sanat kirjoitti Jukka Kuoppamäki ja sen levytti Anki Lindqvist vuonna 1967 nimellä "Niin aikaisin".


title: Waldschlösschenin silta

text: Waldschlösschenin silta () on Elben ylittävä silta Dresdenissä, Saksassa. Silta on kerännyt huomattavan määrän kritiikkiä, sillä Unesco vastusti sen rakentamista voimakkaasti. Sillan rakentamisen takia Unesco poisti Elbenlaakson maailmanperintöluettelosta.


title: Waldschlösschenin silta

text: Waldschlösschenin siltaa alettiin suunnitella jo 1990-luvulla. Sillan tarkoituksena oli yhdistää Dresdenin itä- ja kakkoisosat pohjoisosiin ja näin vähentää neljän keskikaupungissa sijaitsevan sillan painetta. Dresden sai maailmanperintökohteen arvon vuonna 2004. Suunnitteilla ollut silta mainittiin ehdokkuusasiakirjassa, mutta sen sijainti oli siinä virheellinen. Keväällä 2004 sillan rakennussuunnitelma hyväksyttiin, mutta projekti koki monia vastoinkäymisiä, ja sillan rakentamisesta päätettiin järjestää kansanäänestys. Helmikuussa 2005 kaksi kolmasosaa dresdeniläisistä hyväksyi sillan rakentamisen. Äänestysprosentti oli vain 50,8.


title: Waldschlösschenin silta

text: Unesco sai tietää sillan oikeasta sijainnista vasta lokakuussa 2005. Seuraavana vuonna Unesco ilmoitti, että silta vaarantaisi Dresdenin maailmanperintöstatuksen, ja listasi Dresdenin vaarantuneiden maailmanperintökohteiden listalle. Sillan rakentamisesta kiisteltiin pitkään, ja sen rakentamista vastaan nostettiin kanteita. Lopulta rakennustyöt käynnistyivät marraskuussa 2007. Oikeus oli päättänyt marraskuussa, että rakennustyöt voidaan aloittaa. Ne olivat olleet pysähdyksissä, kun työmaan läheisyydestä oli löytynyt Saksassa äärimmäisen uhanalaisia kääpiöhevosenkenkäyökköjä, joita arvioidaan Saksassa olevan vain noin 650.


title: Waldschlösschenin silta

text: Maailmanperintökomitea päätti 25. heinäkuuta 2009 poistaa Dresdenin Elbenlaakson maailmanperintöluettelosta. Dresden oli toinen kohde, joka poistettiin luettelosta. Omanilainen Valkobeisan suojelualue poistettiin kaksi vuotta aikaisemmin.


title: Alejandra García

text: Alejandra García Flood (s. 13. kesäkuuta 1973 Buenos Aires) on argentiinalainen yleisurheilija, joka on kilpaillut seiväshypyssä, korkeushypyssä, pituushypyssä ja 100 metrin aitajuoksussa. Hän on voittanut Pan-Amerikan kisoista yhden mitalin ja maanosansa mestaruuskilpailuista yhteensä yhdeksän mitalia, joista neljä on kultaisia, kolme hopeisia ja kaksi pronssisia. García on osallistunut seiväshypyssä olympialaisiin kolmesti vuosina 2000–2008. Hänen paras sijoituksensa olympialaisissa on 13. sija Ateenassa 2004 ja MM-kilpailuissa 11. sija Sevillassa 1999.


title: Alejandra García

text: Vaikka Garcían päälaji on nykyisin seiväshyppy, hän on menestynyt myös muissa lajeissa. Hän voitti hopeaa korkeushypystä Etelä-Amerikan mestaruuskilpailuista 1993 ja on voittanut lajissa myös kaksi maansa mestaruutta. Lisäksi García on voittanut maansa mestaruuksia myös 100 metrin aitajuoksussa ja pituushypyssä. Hänellä oli hallussaan seiväshypyn Etelä-Amerikan ennätys vuoteen 2005 saakka ja pitää lajin kotimaansa ennätystä hallussaan edelleen.


title: Soutu kesäolympialaisissa 1964

text: Vuoden 1964 kesäolympialaisten soutu järjestettiin 11. – 15. lokakuuta 1964 Toda Olympic Rowing Center'ssä, Todassa, Japanissa. Tämä oli 14. kerta kun laji oli mukana olympialaisten ohjelmassa. Mukana oli 370 osanottajaa eri maasta. Soutu järjestettiin ainoastaan miehille. Tapahtumia oli 27.


title: Suizei

text: Suizei () oli perinteisen vallanperimysjärjestyksen mukaan Japanin toinen keisari. Hänen sanotaan toimineen keisarina vuosina 581 eaa.–549 eaa. Häntä edelsi hänen isänsä Jinmu, myyttinen ensimmäinen keisari, ja seurasi poikansa Annei.


title: Suizei

text: Ainakin yhdeksän ensimmäisen perinteisen vallanperimysjärjestyksen mukaisen keisarin olemassaoloa pidetään kyseenalaisena. Ensimmäinen, todellisuudessakin mahdollisesti hallinnut keisari saattoi olla Sujin 200–300-luvuilla. Keisarillinen viraston mukaan Suizein hauta sijaitsee Naran prefektuurin Kashiharassa. Tämä šintolainen muistopyhäkkö on nimeltään "Tsukida no oka no e no misasagi" ().


title: Il ragazzo della via Gluck

text: Il ragazzo della via Gluck on italialainen iskelmä. Laulun alkuperäinen levyttäjä oli italialainen Adriano Celentano, jonka versio menestyi Italiassa vuonna 1966. Säveltäjinä olivat Celentano ja Mariano Detto sekä sanoittajina Luciano Beretta ja Michele Del Prete.


title: Il ragazzo della via Gluck

text: Suomenkielisen käännöskappaleen sanat kirjoitti Kari Kuuva, joka itse levytti laulun nimellä "Asfalttia ja sementtiä" 17. tammikuuta 1968. Myöhemmin Katri Helena ja Kari Tapio tekivät omat versionsa.


title: Il ragazzo della via Gluck

text: Ruotsissa ja Norjassa laulu menestyi nimellä "Lyckliga gatan" Anna-Lena Löfgrenin levyttämänä ja Ranskassa laulu menestyi nimellä "La Maison où j'ai grandi" Françoise Hardyn esittämänä.


title: 7 (Bushidon albumi)

text: 7 on Bushidon viides sooloalbumi ja seitsemän studioalbumi, jonka julkaisi ersguterjunge vuonna 2007. Se oli parhaimmillaan listaykkönen kahden viikon verran saksalaisen Media Control Charts listalla, jonka myötä se oli Bushdon ensimmäinen listaykkösenä ollut albumi. Lisäksi albumi oli useamman viikon verran myös Itävallan TOP 40 ja Sveitsin Hitparade listan toinen syyskuussa 2007. Levyltä julkaistiin kaksi singleä Alles verloren ja Reich mir nicht deine Hand.


title: 7 (Bushidon albumi)

text: Albumi myi platinaa Saksassa.


title: Journal of Ornithology

text: Journal of Ornithology on Saksan Lintutieteellisen Yhdistyksen (Deutsche Ornithologen-Gesellschaft, DO-G) julkaisema lintutieteellinen aikakauslehti.


title: Journal of Ornithology

text: Alkuperäiseltä nimeltään "Journal für Ornithologie"n ensimmäinen numero ilmestyi 1. tammikuuta 1853. Lehden perustivat lintutieteilijät Gustav Hartlaub ja Jean Cabanis, joista Cabanis toimi ensimmäisenä päätoimittajana 41 vuoden ajan. DO-G oli perustettu kolme vuotta aikaisemmin, vuonna 1850. Lehden nimi muuttui vuonna 2004 "Journal of Ornithology"ksi ja sitä julkaisee Springer-Verlag. Thomson Reutersin (nyk. Clarivate Analyticsin) "Journal Citation Reportsin" laskelmien mukaan lehden vaikuttavuuskerroin oli 1,927 vuonna 2013.


title: LAPCAT

text: LAPCAT () oli kolme vuotta kestänyt tutkimusohjelma jonka tavoitteena oli luoda voimalaite 4–8 kertaiseen äänennopeuteen yltävälle lentokoneelle. Projekti päättyi huhtikuussa 2008. LAPCAT II käynnistettiin lokakuussa 2008. Sen tarkoituksena on hyödyntää projektin ensimmäisen vaiheen tuloksia. LAPCAT A2 on brittiläisen Reaction Enginesin suunnitteluasteella oleva lentokone, jonka kehitykseen on varattu 13 vuotta. Lentokoneeseen mahtuu alustavien suunnitelmien mukaan noin 300 ihmistä ja sen lentosäde on 18 700 kilometriä.


title: Ahu

text:
Ahu oli Pääsiäissaaren polynesialaisten alkuasukkaiden rakentama kivinen tasanne, jonka päällä lepäsi monesti suuria kivisiä patsaita "moaita".
Toinen merkitys sanelle "ahu" on havaijilaisen "heiau"-temppelin alttari.


title: Ahu

text:
Lähes aina sisämaahan katsovat "moai"-patsaat lepäsivät suurten ahuiksi sanottujen jalustojen päällä.
Ahussa on pitkä, korkea kivistä tehty suorakaide, jonka oli monesti rannalla ja rannan suuntainen. Tämän päällä oli patsaita.
Tämän rakennelman edustalla on suurialainen, mutta loiva sisämaahan viettävä ramppi jonne ilmeiesti tuli ihmisiä seremonioita varten. Torimaisen rampin leveys oli noin 50 m. Eri ahujen rakenne poikkeaa hieman toisistaan, mutta pitkulainen patsaskoroke ja loiva seremoniatori niissä kaikissa on. Aikoinaan ahut oli päällystetty korallilla ja muilla aineilla värikkäiksi.


title: Ahu

text: Merkittäviä moaita kantavia ahuja ovat Ahu Togariki, Ahu Akivi, Nau Nau ja Tahai.


title: Ahu

text: Ahun korkeus oli jopa 4 m ja leveys ylsi joskus 150 metriin. Pieni Ahu saattoi painaa 300 tn ja Ahu Tongariki 9000 tonnia. Mutta ahun suurin lohkare, eli patsas tai sen osa, painoi jopa 10 tonnia.


title: Ahu

text: Ahu Vinapussa ja joissain muissa ahuissa on tarkasti toisiinsa sovitettuja kiviä niin kuin inkoillakin. Tästä huolimatta ahun kivet olivat paljon kevyempiä kuin suuret inkojen rakenteiden kivet.


title: Ahu

text:
Ahut oli rakennettu kivimurskasta ja sitä ympäröivistä suurista kivistä. Ne olivat suuritöisempiä tehdä kuin itse patsaat. Ahujen takana oli krematorio, jossa haudattujen ruumiit poltettiin.
Ahuja oli 300, mutta suurin osa niistä pieniä ja patsaattomia. Vain 113:lla ahulla oli moai-patsaita ja näistä vain 25 suuria ja hyvin tehtyjä. Kullakin noin 12 klaanista oli 1-5 isoa ahua. Kussakin ahussa oli 1-15 moaita.
Ahuja tehtiin hieman epätarkkojen ajoitusten mukaan vuosina 1000-1600 jaa. Esimerkiksi "Ahu nau nau" rakennettiin kolmessa vaiheessa yhä suuremmaksi vuosina 1100-1600 jaa. Kun pääsiäissaaren perinteine pappisyhteiskunta romahti, ahuja häpäistiin niitä rikkomalla. Niiden rakennuskiviä käytettiin muihin tarkoituksiin ja itse ahuja hautoina. Tsunami pyyhkäsi Ahu Togarinkin yli.


title: Petrus Dacus

text: Petrus Dacus de Finlandia oli Turun Pyhän Olavin luostarin dominikaaniveli, joka lähetettiin Tanskan Århusiin opiskelemaan logiikkaa vuonna 1291. Hän on ensimmäinen suomalainen, jonka tiedetään opiskelleen ulkomailla.


title: Bel

text: Bel ja BEL voivat tarkoittaa:


title: Robert Shiller

text: Robert James "Bob" Shiller (s. 29. maaliskuuta 1946 Detroit, Michigan) on yhdysvaltalainen ekonomisti ja Yalen yliopiston kansantalouden professori. Shiller on käsitellyt kirjassaan "Irrational Exuberance" järjettömän innostuneisuuden syitä. Kirjan ensimmäinen painos ennusti IT-kuplan puhkeamisen ja toinen painos asuntojen hintakuplan puhkeamisen. Shiller sai Nobelin taloustieteen palkinnon vuonna 2013 yhdessä Eugene Faman ja Lars Peter Hansenin kanssa.


title: Chris Gratton

text:
Christopher A. Gratton (s. 5. heinäkuuta 1975 Brantford, Ontario, Kanada) on kanadalainen entinen jääkiekkoilija ja maailmanmestari. Keskushyökkääjä pelasi NHL:n runkosarjassa yhteensä 1092 ottelua tehoin 214+354=568. Jäähyminuutteja tuli 1638, josta kertoi Grattonin hieman fyysisempi pelityyli. Hän keräsi kymmenenä NHL-kautena yli 100 jäähyminuuttia runkosarjassa. Isokokoinen Gratton oli hyvä aloittaja, laukoja ja hän osasi pelata molempiin suuntiin.
Gratton siirtyi kaudeksi 1991–1992 OHL-joukkue Kingston Frontenacsiin. Hän teki 62 ottelussa tehot 27+39=66 ja valittiin kauden päätteeksi OHL:n parhaaksi tulokkaaksi palkiten Emms Family Awardilla sekä tulokkaiden tähdistökentälliseen. Gratton oli Frontenacsin toiseksi paras pistemies Keli Corpsen jälkeen. Kaudella 1992–1993 hän teki 58 ottelussa tehot 55+54=109, joilla Gratton oli Frontenacsin paras pistemies. Hän oli OHL:n maalipörssin kuudes. Tampa Bay Lightning varasi Grattonin NHL:ään koko varaustilaisuuden kolmantena pelaajana Alexandre Daiglen ja Chris Prongerin jälkeen kesällä .


title: Chris Gratton

text: Gratton siirtyi NHL:ään heti varauksensa jälkeen kaudeksi 1993–1994. Hän teki tulokaskaudellaan Lightningissä 84 ottelussa tehot 13+29=42. Neljännellä kaudellaan 1996–1997 Gratton teki henkilökohtaisen yhden kauden piste-ennätyksensä tehoilla 30+32=62. Hän oli Lightningin sisäisen pistepörssin voittaja. Gratton keräsi samalla kaudella yhden kauden jäähyennätyksensä 201 minuutillaan. Hän siirtyi vapaana agenttina Philadelphia Flyersiin kaudeksi 1997–1998 nelivuotisella sopimuksella, joka sisälsi yhdeksän miljoonan dollarin allekirjoituspalkkion. Gratton teki henkilökohtaisen piste-ennätyksensä uudelleen tehoilla 22+40=62. Hän pelasi neljästä sopimuskaudestaan vain noin puolitoista, kun Gratton kaupattiin takaisin Tampa Bay Lightningiin joulukuussa 1998. Hänen kanssaan sinne siirtyi Mike Sillinger ja vaihdossa Flyers sai Mikael Renbergin ja Daymond Langkowin. Gratton pelasi lähes koko kauden 1999–2000 Lightningin kapteenina, kunnes hänet kaupattiin siirtorajan kynnyksellä maaliskuussa 2000 toisen kierroksen varausvuoron kanssa Buffalo Sabresiin vaihdossa Cory Sarichiin, Wayne Primeauhun, Brian Holzingeriin ja kolmannen kierroksen varausvuoroon.


title: Chris Gratton

text: Siirryttyään Sabresiin Gratton pelasi siellä noin kolme kautta, joista kolmannella seuraavalla kaudella 2002–2003 hänet kaupattiin neljännen kierroksen varausvuoron kanssa siirtorajan kynnyksellä Phoenix Coyotesiin vaihdossa Daniel Brièreen ja kolmannen kierroksen varausvuoroon. Gratton oli kauden päätteeksi Sabresin toiseksi paras pistemies siirrostaan huolimatta tehoilla 15+29=44. Hänet kaupattiin jälleen muualle siirtotakarajalla, kun Gratton siirtyi maaliskuussa 2004 Ossi Väänäsen ja toisen kierroksen varausvuoron kanssa Colorado Avalancheen vaihdossa Derek Morrisiin ja Keith Ballardiin. Avalanche osti kauden 2003–2004 jälkeen hänen sopimuksensa ulos ja Gratton siirtyi elokuussa 2005 Florida Panthersiin. Hän ei pelannut edellisellä kaudella otteluakaan NHL:n työsulun vuoksi. Gratton toimi kaudella 2006–2007 Panthersin varakapteenina.


title: Chris Gratton

text: Kesäkuussa 2007 Gratton kaupattiin takaisin Tampa Bay Lightningiin. Vaihdossa Florida Panthers sai toisen kierroksen varausvuoron kesälle . Kaudella 2008–2009 Lightning asetti Grattonin siirtolistalle hänen pelattua 18 ottelua. Hän pelasi farmijoukkue Norfolk Admiralsissa, kunnes Columbus Blue Jackets nappasi Grattonin riveihinsä helmikuussa 2009. Hänen sopimuksensa päättyi kevääseen 2009, jonka jälkeen Gratton lopetti uransa.


title: Chris Gratton

text:
Vuosina 1997 ja 1998 Gratton edusti Kanadaa MM-kilpailuissa. Hän voitti vuonna 1998 maailmanmestaruuden. Gratton voitti myös alle 20-vuotiaiden maailmanmestaruuden vuonna 1993.
Grattonin serkku Josh on pelannut myös hyökkääjänä NHL:ssä ja hän edustaa nykyään KHL-joukkue Vitjaz Tšehovia. Myös toinen serkku Brad Gratton, Joshin veli on pelannut jääkiekkoa. Brad on nykyään EIHL-joukkue Edinburgh Capitalsin päävalmentaja.


title: Einhard Bezzel

text: Einhard Bezzel (26. elokuuta 1934) on saksalainen lintutieteilijä, kirjailija ja luontokuvaaja.


title: Einhard Bezzel

text: Bezzel oli perustamassa saksalaisten lintutieteilijöiden ja -harrastajien kattojärjestöä "Dachverbandes Deutscher Avifaunisten" (DDA) vuonna 1970. Bezzel toimi Saksan Lintutieteellisen Yhdistyksen aikakauslehden Journal für Ornithologien päätoimittajana vuosina 1971–1997, ja "Der Falke"n päätoimittajana 1996–2007. Hän on ollut Saksan Lintutieteellisen Yhdistyksen varapuheenjohtaja vuodesta 1997 lähtien.


title: Einhard Bezzel

text: Bezzel on kirjoittanut yli 500 artikkelia ja osallistunut useiden kirjojen kirjoittamiseen.


title: Allain Roy

text: Allain Roland Roy (s. 6. helmikuuta 1970) on kanadalainen entinen jääkiekkomaalivahti ja olympiamitalisti. Winnipeg Jets varasi hänet neljännellä kierroksella 69. pelaajana , muttei Roy ikinä pelannut NHL:ssä.


title: Allain Roy

text: Roy torjui vuodet 1988–1992 Harvardin yliopistojoukkueessa. Hän voitti siellä NCAA:n mestaruuden heti ensimmäisellä kaudellaan 1988–1989. Vuodet 1992–1994 Roy torjui Kanadan maajoukkueessa ja kaudella 1993–1994 hän pelasi myös SM-liigajoukkue Jokereissa. Roy jäi Jokereissa luukkuvahdiksi Ari Sulanderin taakse ja hän torjui kauden aikana 15 ottelussa. Keväällä 1994 Roy voitti Suomen mestaruuden. Samana vuonna hän edusti myös Kanadaa Lillehammerin olympiakisoissa. Roy jäi Kanadan kolmosmaalivahdiksi Corey Hirschin ja Manny Legacen taakse, mutta hän pääsi luukkuvahdiksi yhteen otteluun ja voitti olympiahopeaa.


title: Allain Roy

text: Kaudeksi 1994–1995 Roy palasi kotimaahansa ja siirtyi CoHL-joukkue Saginaw Wheelsiin. Hän pelasi uransa viimeisen kauden 1995–1996 itävaltalaisessa Kapfenberger SV:ssä ja lopetti uransa kevääseen 1996. Roy toimii nykyään pelaaja-agenttina.


title: Hyviä enteitä

text: Hyviä enteitä: Noita Agnes Nutterin Hienot ja Oikeat Ennustukset () on Terry Pratchettin ja Neil Gaimanin vuonna 1990 ilmestynyt yhteistyöromaani. 5. syyskuuta 2014 BBC julkaisi uutisen, jonka mukaan kirjailijat Pratchett ja Gaiman tulevat tekemään ensimmäisen radioon tarkoitetun dramatisoinnin teoksesta yhteistyössä BBC Radio 4:n kanssa. Molemmilla tulee olemaan kuunnelmassa myös cameorooli. Kuunnelman päärooleissa ovat Colin Morgan (Newton Pulsifer), Charlotte Ritchie (Anathema Nippell), Mark Heap (Aziraphale) ja Peter Serafinowicz (Crowley).


title: Hyviä enteitä

text: Huhtikuussa 2016 uutisoitiin että Neil Gaiman on kirjoittamassa kirjan pohjalta kuusiosaista televisiosarjaa. Kirjailijoiden oli tarkoitus tehdä projekti alun perin yhteistyönä, mutta Pratchett antoi vähän ennen kuolemaansa Gaimanille siunauksen tehdä työ yksin.


title: Kim Alonen

text: Kim Alonen (s. 22. helmikuuta 1991) on suomalainen jalkapalloilija, pelipaikaltaan hyökkääjä. Hän edusti viimeksi Veikkausliigan Rovaniemen Palloseuraa.


title: Kim Alonen

text: Alonen edusti juniorina Turun Palloseuraa ja kuului A-nuorten Suomen-mestaruuden vuonna 2008 voittaneeseen joukkueeseen. Kaudella 2009 hän pelasi lainalla Åbo IFK:ssa Kakkosta, jossa hän teki 11 maalia.


title: Kim Alonen

text: Kaudeksi 2010 Alonen siirtyi Myllykosken Palloon, jonka kanssa hän teki kaksivuotisen sopimuksen. Hän teki ensiesiintyminensä Veikkausliigassa 1. elokuuta 2010 ottelussa Tampere Unitedia vastaan. Kahta viikkoa aikaisemmin hän pääsi debytoimaan MYPAn riveissä kansainvälisillä kentillä 15. heinäkuuta 2010 pelatussa Eurooppa-liigan ottelussa andorralaista Sant Juliàa vastaan. Hän pelasi kauden 2010 aikana myös lainalla Kakkosen Kuusankoskessa, ja elokuussa hänet lainattiin loppukauden ajaksi Veikkausliigan JJK:hon.


title: Kim Alonen

text: MyPasta Alonen siirtyi vain yhden kauden jälkeen juuri liigaan palanneeseen Rovaniemen Palloseuraan.


title: Kim Alonen

text: Alonen on pelannut Suomen alle 17- ja alle 19-vuotiaiden maajoukkueissa.


title: Soko 522

text: Soko 522 oli SOKOn valmistama Jugoslavian ilmavoimien koulukone vuodesta 1955 vuoteen 1978. Koneen ensilento tehtiin helmikuussa 1955.


title: Soko 522

text: Soko 522:n suunnittelivat Sostaric, Marjanovic ja, jotka toimivat Ikarus-lentokonetehtaalla Zemunissa. Koneet valmistettiin Sokon tehtaalla Mostarissa. Niitä tehtiin 110 kappaletta vuosien 1955 ja 1961 välissä.


title: Eesti (On My Mind)

text: ”Eesti (On My Mind)” on Juice Leskisen säveltämä ja sanoittama kappale vuodelta 1983. Se sisältyi Juice Leskinen Grand Slamin albumiin "Boogieteorian alkeet", ja se ilmestyi myös singlenä (B-puolella ”Kun rumba loppuu”). Levyllä kappaleen esittävät Juice Leskinen (laulu), Anssi Tikanmäki (haitari ja taustalaulu), Ila Loueranta (akustinen kitara ja taustalaulu), Puntti Valtonen (sähkökitara ja taustalaulu), Antti Tammilehto (basso ja taustalaulu), Vesa Sytelä (rummut, lyömäsoittimet ja taustalaulu), Toni Lähteenmäki (taustalaulu), Mika Sundqvist (taustalaulu) ja Nalle Lehtonen (trumpetti). Sovituksen on tehnyt Anssi Tikanmäki.


title: Eesti (On My Mind)

text: Kun Leskinen kirjoitti kappaleen, hän ei ollut koskaan käynyt Virossa. Silti kappale oli myös siellä suosittu. Ivar Vigla teki siitä vironkielisen version nimellä ”Soome”. Suomeksi kappaleen kertosäkeessä lauletaan "Eesti, Eesti, Eesti, kaipaan sinne perkeleesti". Viroksi sama kohta kuuluu: "Soome, Soome, perkele Soome ma tahan sinna saada".


title: Eesti (On My Mind)

text: Kappale nousi Suomen virallisen singlelistan sijalle 12.


title: Paolo Nocera

text: Paolo Maria Nocera (s. 22. heinäkuuta 1985 Rooma) on italialainen moottoriurheilija. Hän on kilpaillut Formula Renault sarjoissa vuosina 2003-04, Italian F3 ja F3000 luokissa vuosina 2004-05 ja 2006-07, F3 Euroseries ja Euroseries 3000 luokissa vuonna 2006 ja GP2 ja World Series by Renault luokissa vuonna 2008. Nocera ajoi kaksi kilpailua BCN Competicion -tallissa vuonna 2008 saavuttamatta pisteitä. Nocera voitti italian F3 sarjan mestaruuden vuonna 2007. Hän ajoi neljä kilpailua WSR luokassa korvaten Duncan Tappyn.


title: The Jackson 5 Second National Tour

text: The Jackson 5 US Tour oli The Jackson 5 -yhtyeen toinen yhdysvaltojen-kiertue, joka käsitti 42 konserttia. Kaupungit, joissa yhtye esiintyi olivat muun muassa Philadelphia, New York ja Milwaukee. Kiertue päättyi 12. syyskuuta 1971 Honoluluun.


title: Viikingit (täsmennyssivu)

text: Viikingit tai viikinki voi tarkoittaa ainakin seuraavia:


title: Adaúto Domingues

text: Adaúto Donizete Domingues (s. 20. toukokuuta 1961) on brasilialainen entinen yleisurheilija, joka kilpaili estejuoksussa, keskimatkojen juoksussa ja kestävyysjuoksussa. Hän voitti Pan-Amerikan kisoissa kolme ja Etelä-Amerikan-mestaruuskilpailuissa kahdeksan mitalia. Domingues osallistui olympialaisiin kerran, vuonna 1988. Tuolloin hän oli mukana 3 000 metrin estejuoksussa, jossa hän selviytyi välieriin saakka.


title: Basiliski (täsmennyssivu)

text: Basiliski tarkoittaa seuraavia:


title: Unohdetut jumalat

text: Unohdetut jumalat () on Neil Gaimanin vuonna 2001 ilmestynyt fantasiaromaani. Mika Kivimäen suomennos ilmestyi vuonna 2002 Otavan kustantamana.


title: Unohdetut jumalat

text: Kirja on sovitettu tv-sarjaksi.


title: Unohdetut jumalat

text: Kriitikko Markku Soikkelin mukaan romaani kompastuu haluunsa antaa suuruuden vaikutelma. Juoni koostuu kolmesta eri osasta, jotka eivät muodosta onnistunutta kokonaisuutta. Jumalhahmot jäävät luonnosten tai lavasteiden asteelle. Päähenkilö ei ole hahmona kiinnostava, juoni on hieman liian ennalta-arvattava ja pitkitetty.


title: Unohdetut jumalat

text: Kriitikko Toni Jerrmanin mukaan tarina etenee jouhevasti ja hauskasti ja sisältää kiehtovia aineksia. Toisaalta hän on todennut että "Unohdetut jumalat" ei ole kovin onnistunut romaani. Parhaimmillaan Gaiman on novelleissa.


title: Unohdetut jumalat

text: Kirja on palkittu Hugo-, Nebula-, BSFA-, Locus- ja Stoker-palkinnoilla.


title: Beagle (täsmennyssivu)

text: Beagle tarkoittaa seuraavia:


title: Hasheem Thabeet

text:
Hasheem Thabeet (s. 16. helmikuuta 1987 Dar es Salaam) on tansanialainen koripalloilija, joka on edustanut NBA:ssa
Memphis Grizzliesiä, Houston Rocketsia, Portland Trail Blazersia ja Oklahoma City Thunderia.


title: Hasheem Thabeet

text: Thabeet pelasi yliopistokoripalloa Connecticutin yliopistossa vuosina 2006–2009. Viimeisellä yliopistokaudellaan hän teki pisteitä keskimäärin 13,6 ottelua kohden. Thabeet osallistui NBA:n varaustilaisuuteen, jossa Memphis Grizzlies varasi hänet toisena pelaajana. Thabeet joutui ensimmäisellä kaudellaan seuran farmiseuraan D-liigaan, mutta nousi takaisin Grizzliesin kokoonpanoon maaliskuussa 2010.


title: Hasheem Thabeet

text: Helmikuussa 2011, kesken kauden 2010–2011, Grizzlies myi Thabeetin Houston Rocketsiin yhdessä ensimmäisen kierroksen varausvuoron kanssa vaihdossa Shane Battieriin. Hän pelasi Rocketsissa tuon kauden lopulla vain kaksi ottelua ja kaudella 2011–2012 viisi. Hän pelasi maalis-huhtikuussa 2011 myös D-liigan Rio Grande Valleyssä. Maaliskuussa 2012 Thabeet siirtyi Portland Trail Blazersiin osana pelaajakauppaa, jossa Rockets hankki Marcus Cambyn. Heinäkuussa 2012 hän teki vapaana pelaajana sopimuksen Oklahoma City Thunderin kanssa.


title: Young Filmmakers

text: Tv- ja elokuvakoulu Young Filmmakers on nuorille suunnattu avoin mediakoulu, joka toimii Helsingissä, Lahdessa, Porvoossa ja Loviisassa.


title: Young Filmmakers

text: Young Filmmakers (YF) on aloittanut toimintansa vuonna 2009. Koulun perusajatuksena on antaa nuorille realistinen kuva media-ammateista ja tukea oppilaiden audiovisuaalista harrastuneisuutta.


title: Young Filmmakers

text: Media-alalla toimivien koulun omien ohjaajien lisäksi Young Filmmakersissa opettavat myös vierailevat televisio- ja elokuva-alan ammattilaiset, joiden avulla oppilaita tutustutetaan alan eri työtehtäviin. Koulu toteuttaa opintoretkiä ja projekteja, joissa tv- ja elokuvatyöhön tutustutaan käytännön tasolla. Young Filmmakers ylläpitää myös internet-tv:tä, jossa esitetään koulussa valmistuvia oppilastöitä.


title: Young Filmmakers

text: Young Filmmakers tutkii ja kehittää jatkuvasti uusia tapoja lasten ja nuorten opettamiseen ja mediakasvatuksen toteuttamiseen. Koulu toimii yhteistyössä paikallisten media-alan toimijoiden ja nuorisokeskusten kanssa.


title: Belfast (täsmennyssivu)

text: Belfast tarkoittaa seuraavia:


title: Bermuda (täsmennyssivu)

text: Bermuda tarkoittaa seuraavia:


title: Emilio Nsue

text: Emilio Nsue López (s. 30. syyskuuta 1989 Palma, Espanja) on päiväntasaajanguinealainen jalkapalloilija. Hän edustaa englantilaista Middlesbroughia ja on pelipaikaltaan hyökkääjä.


title: Emilio Nsue

text: Nsue Mallorcan junioriakatemian kasvatti. Ensiesiintymisensä edustusjoukkueessa hän teki 3. helmikuuta 2008 ottelussa Villarrealia vastaan. Hän pelasi myös viikkoa myöhemmin ottelussa Almeríaa vastaan.


title: Emilio Nsue

text: Kaudeksi 2008–2009 hän siirtyi lainasopimuksella Castellóniin. Hän sai kauden aikana kiitettävästi vastuuta ja teki muun muassa kaksi maalia ottelussa Levantea vastaan.


title: Emilio Nsue

text: 17. heinäkuuta 2009 Nsue lainattiin jälleen, tällä kertaa Real Sociedadiin. Hän aloitti kauden ailahdellen, mutta sen edetessä hän nousi joukkueensa hyökkäyspään luottopelaajaksi. Joukkue nousi kauden päätteeksi maan pääsarjaan Primera Divisióniin kolmen vuoden tauon jälkeen.


title: Berwick

text: Berwick tarkoittaa seuraavia:


title: Aarteita ja muistoesineitä

text: Aarteita ja muistoesineitä () on Neil Gaimanin vuonna 2006 ilmestynyt novellikokoelma. Kirjava on julkaissut valikoiman alkuteoksesta Johanna Vainikainen-Uusitalon suomentamana vuonna 2006."Helsingin Sanomien" Jussi Ahlroth kirjoitti, että Gaiman on kirjailijana parhaimmillaan novelleissa. Kokoelma on kuitenkin epätasainen: mukaan mahtuu harhalaukauksia ja täysosumia.


title: Nikolai Volkoff

text: Josip Nikolai Peruzović, painijanimi: Nikolai Volkoff (14. lokakuuta 1947 Split, Kroatia – 29. heinäkuuta 2018), oli showpainija. Vaikka Peruzović tunnetaan venäläisenä, hän on oikeasti kroatialaista syntyperää ja hänellä on sekalaiset sukujuuret.


title: Nikolai Volkoff

text: Nuori Peruzović oli Jugoslavian voimannostojoukkueessa vuoteen 1967, jolloin hän loikkasi Kanadaan ollessaan voimannostojoukkueessa Itävallassa Wienissä. Hän sai Calgaryssa koulutusta legendaariselta Stu Hartilta. Hän siirtyi Yhdysvaltoihin vuonna 1970.


title: Nikolai Volkoff

text: Heti saavuttuaan Kanadaan Peruzović alkoi painia World Wide Wrestling Federationin kilpailuissa ("WWWF", nykyisin "WWE") nimellä Nicolai Volkoff. Ensimmäisen ottelun hän otteli vuonna 1968, kun hän haastoi loppuunmyydyllä Madison Square Gardenilla legendaarisen Bruno Sammartinon WWWF:n mestaruudesta. Pian ottelun jälkeen hän alkoi käyttää nimeä Bebo Mongol, ja Lou Albanon manageroimana hän voitti yhdessä Geto Mongolin kanssa WWWF International Tag Team Championship -mestaruuden. Hävittyään sen lyhyen ajan sisällä Luke Grahamille ja Tarzan Taylorille, Peruzović ryhtyi soolopainijaksi ja alkoi käyttää nimeä Nikolai Volkoff.


title: Nikolai Volkoff

text: Vuonna 1974 Peruzović kävi yhden uransa ikimuistoisimmista otteluista, kun hän haastoi Sammartinon uusintaotteluun, jälleen täpötäydellä Madison Square Gardenilla. Ottelu kesti huimat 53 minuuttia ja päättyi tasapeliin. Uransa alkuaikoina Peruzović haastoi useita WWWF:n mestareita ja antoi aina kaikkensa, muttei koskaan voittanut titteliä.


title: Nikolai Volkoff

text: Myöhemmin samana vuonna Peruzović siirtyi "AWA":han ("American Wrestling Association"), ja alkoi käyttää nimeä Boris Breznikoff. Hänen managerinaan toimi yksi ammattipainin historian suurimmista managereista, Bobby "The Brain" Heenan. Peruzovićin ura AWA:ssa oli lyhytaikainen ja kahden vuoden päästä hän palasi WWF:ään, käyttäen jälleen nimeä Nikolai Volkoff. Tänä aikana hänen ilmoitettiin olevan kotoisin Mongoliasta. Peruzović aloitti vihanpidon entisen vastustajansa Sammartinon kanssa. Tämä alkoi, kun Peruzović hyökkäsi Sammartinon kimppuun kesken tämän haastattelun. He kohtasivat monta kertaa täpötäysillä areenoilla. Tällöin Peruzović alkoi käyttää ensimmäistä tavaramerkkiään; hän murskasi kehään saapuessaan tuoreen omenan yhdellä kädellä, näyttääkseen mitä aikoo tehdä vastustajalleen.


title: Nikolai Volkoff

text: 1980-luvun alussa Peruzović paini Cowboy Bill Wattsin leivissä.


title: Nikolai Volkoff

text: Vuonna 1984 Peruzović palasi WWF:ään (nimi muuttui vuonna 1980) ja liittoutui Iron Sheikin kanssa, muodostaen tiimin nimeltä "Foreign Legion" Freddie Blassien toimiessa heidän managerinaan. Tällöin Peruzovićin ilmoitettiin olevan neuvostoliittolainen ja hän lauloi Neuvostoliiton hymnin ennen jokaista otteluaan; tämä oli kikka, jolla yleisö saatiin vihaamaan ulkomaalaisia, "Amerikkaa vihaavia" Peruzovićia ja Iron Sheikiä.


title: Nikolai Volkoff

text: Peruzović ja Iron Sheik voittivat himoitut WWF Tag Team -mestaruudet U.S Expressilta (joukkue, johon kuuluivat Mike Rotundo sekä Barry Windham) kaikkien aikojen ensimmäisessä WrestleManiassa 31. maaliskuuta 1985. Hävittyään tittelit takaisin Rotundolle ja Windhamille kolmea kuukautta myöhemmin, Peruzović alkoi käydä enemmän yksinotteluja, ja aloitti mainitsemisen arvoisen vihanpidon Corporal Krischnerin kanssa.


title: Nikolai Volkoff

text: Kaksikko paini jälleen yhdessä vuonna 1987 järjestetyssä WrestleMania III -tapahtumassa, jossa kohtasivat "The Killer Bees" -ryhmän. Peruzović ja Sheik voittivat diskauksella alta kuuden minuutin. Peruzović paini vielä muutaman vuoden, kunnes jäi eläkkeelle vuonna 1992. Tämän jälkeen hän on kuitenkin tehnyt satunnaisesiintymisiä, joista kuuluisin lienee vuoden 2001 WrestleMania X-Seven. Tässä tapahtumassa hän osallistui "Gimmick Battle Royal" -otteluun, jossa oli mukana 18 muutakin legendaarista tähteä. Hänen kumppaninsa Iron Sheik voitti tuon matsin.


title: Nikolai Volkoff

text: 3. helmikuuta 2005 Peruzović pääsi monien muiden legendojen ohella WWE Hall of Fameen. Seremonia pidettiin Gibson Amphitheatressa Los Angelesissa, ja hänet esitteli Jim Ross.


title: Nikolai Volkoff

text: 10. maaliskuuta 2008 esitetyssä RAW:ssa nähtiin revansseja aiemmista WrestleManioista. Kyseisessä jaksossa Peruzović kohtasi yhdessä Iron Sheikin kanssa U.S. Express -joukkueen, jota vastaan he ottelivat ensimmäisessä WrestleManiassa. Ennen ottelun alkua Jillian Hall keskeytti heidät ja tuli laulamaan Bruce Springsteenin kappaleen "Born in the U.S.A".


title: Nikolai Volkoff

text: Peruzović varttui Kroatian sosialistisessa tasavallassa, joka oli tuolloin osa Jugoslavian sosialistista liittotasavaltaa. Hänen äitinsä oli venäläinen ja isä kroatialais-italialainen. Peruzovići on naimisissa Eleanor Lynn Peruzovićin kanssa. Heillä on kaksi tytärtä, joista toinen on opettaja ja toinen sairaanhoitaja.


title: Nikolai Volkoff

text: Peruzović työskentelee tätä nykyä ulosottovirkamiehenä.


title: Smoke and Mirrors

text: Smoke and Mirrors: Short Fictions and Illusions on Neil Gaimanin vuonna 1998 ilmestynyt novellikokoelma.


title: Smoke and Mirrors

text: Markku Soikkelin mukaan Gaimanin kerronta toimii ehkä parhaiten novelleissa ja sarjakuvissa. "Smoke and Mirrorsin" novellit ovat hallittuja, mutta kertomuksen ilo on niissä enemmän kielessä kuin tarinassa. Usean novellin lukeminen peräkkäin on liian suuri annostus.


title: Richard Henry Lee

text: Richard Henry Lee (20. tammikuuta 1732 Stratford, Virginia – 19. kesäkuuta 1794 Stratford) oli yhdysvaltalainen valtiomies, joka toimi ahkerasti Yhdysvaltain itsenäistymisen puolesta. Hän oli myös Yhdysvaltojen senaattori vuosina 1789–1792.


title: Richard Henry Lee

text: Yhdysvaltain itsenäistymisen kannattamisen lisäksi Lee tunnettiin vahvan liittovaltion tiukkana vastustajana.


title: Hiljainen pako

text: Hiljainen pako ("Silent Running") on Douglas Trumbullin ohjaama yhdysvaltalainen tieteiselokuva vuodelta 1972.


title: Hiljainen pako

text: Elokuvassa kaikki maapallon kasvillisuus on hävitetty, ja sen viimeiset jäänteet on sijoitettu rahtirakettien kuljettamiin valtaviin kasvihuoneisiin. Kun Maasta tulee käsky tuhota kasvihuoneet ja palata takaisin, "Valley Forge" -aluksen miehistöön kuuluva Freeman Lowell (Bruce Dern) kaappaa aluksen pelastaakseen sen lastin.


title: Hiljainen pako

text: "Video-oppaassa" vuodelta 1994 Markku Salmi piti "Hiljaista pakoa" onnistuneena ekologisena tieteistarinana ja antoi sille neljä tähteä viidestä, mikä vastaa sanallista arviota ”erinomainen”.


title: Lods

text: Lods [lɔː] on kunta itäisessä Ranskassa Bourgogne-Franche-Comtén hallintoalueella Doubsin departementissa. Kunnan asukasluku vuonna 2017 oli 225. Se kuuluu departementissaan Ornansin kantoniin Besançonin arrondissementissa. Lods kuuluu kauneimpien ranskalaiskylien järjestöön "Les Plus Beaux Villages de France".


title: Lods

text: Lods sijaitsee Loue-joen varrella noin 12 kilometriä Ornansin ja 37 kilometriä Besançonin kaakkoispuolella. Naapurikuntia ovat pohjoisessa Lavans-Vuillafans ja Les Premiers-Sapins, idässä Mouthier-Haute-Pierre, lounaassa Longeville ja lännessä Vuillafans ja Échevannes.


title: Latvian juutalaiset

text: Latvian juutalaiset ovat Latviassa asuvia juutalaisia. Ensimmäiset vakituisesti Latviassa asuneet juutalaiset saapuivat sinne 1500-luvun jälkipuoliskolla Saksasta. Ensimmäiset juutalaissiirtokunnat perustettiin Pilteneen ja Aizputeen. Juutalaisista kasvoi hyvin merkittävä kansanosa, mutta heidän määränsä on vähentynyt vainon, alhaisen syntyvyyden ja Israeliin muuton takia hyvin voimakkaasti. Juutalainen kulttuuri on kuitenkin kokenut uuden nousukauden Latvian itsenäistymisen jälkeen.


title: Latvian juutalaiset

text: Ensimmäiset vakituiset juutalaiset saapuivat Latviaan 1500-luvun jälkipuoliskolla Pohjois-Saksasta ja Brandenburgista, joista monia perheitä matkusti paremman elämän toivossa Kuurinmaalle. Muuttajia kutsui sinne erityisesti Kuurinmaan viimeinen katolinen piispa Johann von Münchausen (1540–1560), jota juutalaiset kauppiaat rahoittivat.


title: Latvian juutalaiset

text: Ensimmäiset siirtokunnat perustettiin Kuurinmaan hiippakunnan Pilteneen ja Aizputeen. Jo niitä ennen oli nykyisen Latvian alueella liikkunut yksittäisiä juutalaisia kauppiaita, mutta heidän pysyvä asumisensa alueella oli kiellettyä. Kuurinmaalle asettuneet juutalaiset osasivat saksaa ja jiddišiä, ja he olivat yleisesti ottaen sivistyneitä. 1600-luvulla Latgaleen muutti juutalaisia Valko-Venäjältä ja Ukrainasta pakoon vainoja. Latgalea silloin hallinneet puolalaiset sallivat heidän asettua aleelle ja tukivat juutalaisten elinkeinoja. Latgalen juutalaiset eivät olleet yhtä koulutettuja kuin Kuurinmaan, ja he puhuivat puolalaista hepreaa. Heidän kulttuurinen keskuksensa oli Vilna, jossa koulutettiin valtaosa rabeista.


title: Latvian juutalaiset

text: 1600-luvulla tapahtui myös juutalaisten muuttoa Saksasta edelleen Kuurinmaalle sekä Zemgaleen. Kuurinmaan herttuat suhtautuivat heihin suvaitsevaisesti sillä juutalaisilla oli yritteliäs maine. He muodostivat pian huomattavan vähemmistön, ja esimerkiksi Jelgavan kaupungissa joka kymmenes asukas oli juutalainen. Moisioiden omistajat suhtautuivat heihin vihamielisesti, ja he pyrkivät rajoittamaan näiden oikeuksia. Kuurinmaan kaupungeissa juutalaiset saivat asua vain tietyillä kaduilla, ja heitä painostettiin kääntymään kristityiksi ja saksalaistumaan. Kaupankäynti Riiassa oli juutalaisilta kielletty lukuun ottamatta niin sanottuja suojelujuutalaisia, joiden piti heidänkin maksaa korkeaa veroa asemastaan. Vuonna 1785 Katariina II antoi Kuurinmaan juutalaisille luvan muuttaa Vidzemen Slokan kaupunkiin, jonka asukkaina heillä oli oikeus käydä kauppaa Riiassa.


title: Latvian juutalaiset

text: 1850-luvulla juutalaisia koskevaa lainsäädäntöä kevennettiin entisestään, ja heitä alkoi muuttaa Riikaan Puolasta, Valko-Venäjältä ja Liettuasta. Vuonna 1867 Riiassa asui 5 254 juutalaista, mutta 1881 heitä oli jo 14 222. Juutalaisia oli paljon myös Kuurinmaan ja Zemgalen pienissä kaupungeissa, esimerkiksi Tukumsissa heitä oli 46,5 % väestöstä ja Bauskassa 59,4 %. Valtaosa heistä puhui jiddišiä, josta kehittyi Kuurinmaalla oma murteensa. Monet heistä osasivat myös saksaa. Latgalessa juutalaiset siirtyivät enenevässä määrin venäjän kielen käyttöön.